
OBRES  DE  L'AUTOR 


Per  la  vida,  novela. 

Quan  se  fa  nosa,  novela.  ^ 

Empordaneses,  noveletes.  L 

Revolta,  novela.  ) 

De  l'ergàstula,  impressions  del  captiveri. 

La  vida  i  la  mort  d'en  Jordi  Fraginals,  novela. 

El  mestre  nou,  drama  en  tres  actes. 

Els  visionaris,  drama  en  tres  actes. 

Scherzo,  comèdia  en  un  acte. 

Un  cop  d'estat,  comèdia  en  un  acte. 

El  drac,  assaig  de  drama  popular  en  un  acte. 

L'endemà  de  bodes,  comèdia  en  tres  actes. 

En  Joan  Bonhome,  comèdia  en  quatre  actes. 

EN  PREPARACIÓ 

Senyora  avia  vol  marit,  comèdia  en  quatre  actes. 
Apretats  i  no  escampats,  o  una  lleuga  de  mal  car. 

Vides  heroiques,  noveletes. 

-  BARCELONA 
Artís,  impressor  :  Carrer  d'en  Balmes,  54 
1912 


Ningú  pot  traduir  ni  reim- 
primir aquesta  obra  sense 
permís  de  l'autor  :  La  So- 
ciedad de  Autores  Espa- 
noles  està  encarregada  de 
la  cobrança  dels  drets  de 
representació  :  Queda  fet  el 
dipòsit  que  marca  la  llei 


PERSONATGES 


Donya  Isabel   48  anys 

Roser   23  > 

Donya  Paquita  .......  42  * 

Tula.    .   t   22  i 

Don  Pau  .    .    .   50  » 

Albert   28  » 

Un  criat. 

Un  moço  de  la  central  del  ferrocarril. 


L'acció  a  Barcelona.  Època  actual. 
Dreta  i  esquerra  les  de  V  actor. 


674075 


LLOC  DE  L'ACCIÓ 


Sala  en  la  planta  baixa  a  casa  de  Don  Pau.  En  el 
fons  la  porta  d'entrada,  que  condueix  al  carrer,  pas- 
sant per  altres  habitacions.  En  el  mitg  del  costat  es- 
querre una  porta  vidriera  amb  uns  quants  graons  part 
de  fóra  pera  baixar  al  jardí ;  en  el  mateix  costat,  entre 
la  porta  i  el  prosceni,  una  tauleta  amb  un  balancí 
a  cada  banda ;  de  l'altra  banda  de  la  porta,  un  armari 
etager  amb  bibelots  i  un  gran  jerro  al  damunt.  En  la 
banda  dreta  dues  portes;  entre  elles  un  secreter  amb 
un  rellotge  penjat  a  la  paret  per  dues  cadenes.  En 
l'àngle  del  fons  d'aquest  costat  un  canapè  posat  dia- 
gonalment,  i  en  el  recó  un  pedestal  amb  un  gran  jerro 
de  ceràmica  i  un  ram  enorme  d'herba  seca.  En  el  pany 
de  paret  del  fons  esquerra  una  arquimesa  amb  plats 
i  objectes  de  ceràmica  antiga  al  damunt.  Al  mitg  de 
l'escena,  tirant  una  mica  cap  a  l'esquerra,  una  taula 
amb  àlbums,  revistes,  etc.  Penjats  per  les  parets,  al- 
guns pastells  i  aquareles  enquadrats,  de  tons  clars.  El 
moblatge  tira  a  Lluís  XV.  Del  sostre  penja  una  aranya 
de  cinc  braços  amb  bombetes  elèctriques. 


ACTE  PRIMER 


ACTE  PRIMER 


A  l'aixecar-se  la  cortina  som  al  cap-vespre  d'un  dia 
dels  darrers  de  Setembre;  els  últims  raigs  del  sol 
ponent,  quasi  horitzontals,  entren  per  la  porta  de 
l'esquerra. 


ESCENA  PRIMERA 

Don  Pau  i  l'Albert 

(Don  Pau  es  un  home  de  cinquanta  anys,  una 
mica  gris  de  cabell  i  de  barba,  que  porta  molt 
cuidada,  ben  proporcionat,  amb  un  comen- 
çament de  ventre  que  no  arriba  a  desfigu- 
rar-lo. Malgrat  els  seus  anys,  conserva  en- 
cara pretensions  de  bon  moço,  vestint  amb 
elegància  de  jovenet  Està  assegut  en  el  ba- 
lanci de  més  cap  al  prosceni,  llegint  el  diari 
i  bevent  glopets  d'una  copa  de  licor  que  té 
damunt  de  la  taula.  Després  d'un  silenci, 
entra  l'Albert  per  la  porta  del  fons.  Es  un 
minyó  de  vintivuit  anys,  de  fesomia  inteli- 
gent  i  reflexiva,  amb  cert  deix  de  tristesa  en 
la  veu  quan  enraona.  Porta  bigoti  i  barba 
curta,  vestint  d'americana.) 

ALBERT 

Deu  te  guard. 

DON  PAU 

I  doncs? 

ALBERT 

Marxaré  demà-passat,  si  no  hi  ha  res  de  nou. 

DON  PAU 

Perfectament. 

ALBERT 

No  més  me  sab  greu  que  la  mamà  sigui  fòra. 
(Agafa  una  cadira  i  s'asseu  davant  de  Don 
Pau.) 

don  pau  {indiferent) 
Ja  la  veuràs  quan  tornis. 

ALBERT 

Tindrà  un  disgust,  de  no  trobar-me. 
don  pau 

Li  pots  escriure. 

ALBERT 

Després  ho  faré. 

don  pau 

I  el  cotó? 

ALBERT 

Tres  octaus  de  puja. 

d.  pau  (després  d'un  silenci) 
Per  quant  ne  tenim  a  la  fàbrica? 

ALBERT 

Per  una  quinzena  no  més.  I  no'ns  podem  tor- 
bar a  proveir-ne.  Va  en  camí  de  pujar  molt  en- 
cara. 

DON  PAU 

(molt  concentrat,  gaire  be  inconscient) 
Estem  perduts ! 

ALBERT 

Perduts  ? 

DON  PAU 

Recorda  els  compromisos  que  tenim  contrets. 

ALBERT 

Treballarem  un  quant  temps  pels  altres,  ve-t'ho 
aquí.  Al  cap  d'avall  no  es  mal  que  pugui  ma- 
tar-nos. 

DON  PAU 

Ja  ho  dius  tu ! 

ALBERT 

I  es  clar.  Tot  se  redueix  a  passar  mitg  any 
sense  beneficis,  però  tampoc  amb  pèrdues  d'im- 
portancia. 

DON  PAU 

El  que's  deixa  de  guanyar,  sempre  es  una 
pèrdua. 

ALBERT 

Oh,  si  comptes  d'aquesta  manera... 

DON  PAU 

En  el  cas  present  no  n'hi  ha  d'altre.  Pensa  en 
el  que  costa'l  tren  de  vida  que  portem,  que  ve- 
nim obligats  a  sostenir. 

ALBERT 

Bah!  Un  punyat  de  xavos. 

DON  PAU 

No  tant  punyat  de  xavos  com  te  sembla. 

ALBERT 

O  de  pessetes :  pel  cas  es  igual.  Mira,  papà :  si 
vols  que't  digui  la  veritat,  gaire  be  me  n'alegro 
del  que'ns  passa.  Així  potser  te  determinaràs  de 
cambiar  la  maquinaria,  com  te  predico  fa  molt 
temps. 

don  pau  (preocupat) 
Predicar-ho  rai;  no  costa  gaire. 

ALBERT 

Es  que  no  tenim  altre  remei.  Si  no  reformem 
la  maquinaria  pera  poder  produir  molt  i  a  bon 

preu,  com  fan  els  extrangers,  ens  veurem  obli- 
gats a  consumir  nosaltres  mateixos  les  nostres 
existències,  perquè  no  tindran  mercat  possible. 

DON  PAU 

(després  d'un  silenci,  com  dolent-li) 

I  d'ont  vols  que  surtin  els  diners  pera  aquesta 
reforma? 

ALBERT 

D'ont  vull  que  surtin? 

DON  PAU 

Sí. 

ALBERT 

Home,  de  la  caixa! 

DON  PAU 

No  cal  que  te'n  refiis. 

ALBERT 

Be,  qui  diu  de  la  caixa,  vol  dir  del  compte  del 
Banc  o  d'allí  ont  tinguis  les  reserves. 

DON  PAU 

(lentament,  resolent-se  després  d'un  dubte) 
1  si't  digués  que  no'n  tenim  enlloc? 

ALBERT 

Ho  diràs  per  dir-ho. 

DON  PAU 

No :  per  desgracia  fa  molt  temps  que  vivim 
al  dia. 

albert  (molt  sorprès) 

I  ara! 

DON  PAU 

{baixant  la  veu  i  acotant  el  cap) 

Absolutament  al  dia. 

(L'Albert  queda  tant  sorprès  que  no  sab  què 
dir.  S'aixeca  lentament,  dona  alguns  pas- 
sos, després  se  gira  vers  el  seu  pare.  A  V úl- 
tim reprèn  la  conversa,  vacilant,  cercant  les 
paraules,  pera  contenir  les  acusacions  que 
esclaten  tumultuosament  en  la  seva  ànima.) 

ALBERT 

Es  extrany...  Mai  m'havies  parlat  de  semblant 
cosa...  Me  sembla  que  soc  prou  gran  pera  saber 
la  situació  de  casa. 

DON  PAU 

(volent-se  justificar,  comprenent  el  que  passa  en 
l'interior  de  l'Albert) 

Veuràs...  un  pare,  i  es  natural,  mira  sempre 
d'estalviar  totes  les  penes  que  pot  al  seu  fill... 

albert  (concentrat) 
I,  amagant-li  el  mal,  li  priva  de  posar-hi  remei. 

don  pau  (amb  falsa  dignitat) 
Què  vols  dir? 

albert  (amb  fonda  tristesa) 
Res,  res... 

(Un  silenci.  Tant  el  pare  com  el  fill  no  saben 
què  dir.) 

DON  PAU 

(aixecant-se  i  reprenent  la  conversa  amb  la  ma- 
teixa vacilació  d'abans) 

El  meu  desitg,  com  ho  he  fet  fins  ara,  hauria 
sigut  guardar-me  tots  els  mals-de-cap  pera  mi... 
D'això  no  crec  que'n  dubtis...  Però  avui  fora  un 
crim  amagar-te  la  nostra  situació  econòmica. 

ALBERT 

Tant  dolenta  es? 

DON  PAU 

i 

Com  no  pots  figurar-t'ho. 

ALBERT 

Doncs  no  m'ho  explico,  vaja...  No  hem  sofert 
cap  trontollada  forta... 

DON  PAU 

Recorda-t  que  en  la  nostra  posició  s'ha  de 
mantenir  un  rem  de  casa... 

ALBERT 

Però,  escolti;  vostè  sab  perfectament  que  d'ensà 
que'm  cuido  de  la  fàbrica,  acabada  la  carrera, 
a  cada  balanç  les  ganancies  han  estat  més  gros- 
ses. I  doncs?  Què  se  n'ha  fet  de  tot  això? 

DON  PAU 

Dubtes  de  mi? 

albert  (amb  fonda  tristesa) 
No,  no  dubto.  (S'asseu  en  el  canapè.) 

DON  PAU 

(volent  sincerar-se,  sense  compendre  l'intenció 
de  les  paraules  de  l'Albert) 

Ja  t'he  dit  que'ls  gastos  que'ns  imposa  la  nos- 
tra representació  social  són  molt  crescuts.  Tot  el 
que  hem  tret  de  la  fàbrica  i  les  hisendes  hi  ha 
passat. 

ALBERT 

Tot  absolutament? 

DON  PAU 

Tot. 

ALBERT 

Digui,  doncs,  que  es  un  veritable  daltabaix, 
que'ns  espera ! 

DON  PAU 

Aquesta  puja  del  cotó'ns  ha  mort. 

ALBERT 

No.  Es  una  altra  la  causa  de  la  nostra  ruina. 
Vostè  ja  ho  sab. 

don  paü  (amb  reny) 

Albert! 

criat  (apareixent  en  la  porta  del  fons) 

Donya  Paquita  i  la  seva  filla  pregunten  per 
vostès. 

DON  PAU 

(alegre  de  veure-s  deslliurat  de  la  seva  penosa 
situació) 

Que  passin,  que  passin. 

(Va  ràpidament  a  la  porta  del  fons.  L'Albert 
resta  un  moment  assegut;  després  se  passa 
la  mà  pel  front  i  s'aixeca,  però  sense  mou- 
re-s.) 


ESCENA  II 

Els  mateixos,  Donya  Paquita  i  la  Tula 

(Donya  Paquita  es  una  senyora  de  bon  veure 
encara;  de  jove  havia  sigut  molt  guapa, 
quedant-n'hi  les  pretensions;  va  vestida  molt 
luxosament,  però  de  colors  llampants;  se  li 
veu  que  no  ha  nascut  senyora,  tant  en  la 
manera  d'enraonar  com  en  la  de  vestir.  La 

Tula  vesteix  també  molt  llampanta,  però 
amb  més  gust  que  la  seva  mare;  es  guapa, 
duna  hermosura  tota  exterior,  provocativa; 
sab  que  ho  es  i  se  li  coneix  que  ho  sab;  es 
molt  posturera,  però  no  melindrosa;  al  con- 
trari, les  seves  maneres  són  enèrgiques,  deci- 
dides, com  de  filla  única  contemplada  i  con- 
sentida.) 

don  pau  (saludant  a  les  dues  senyores) 
Oh,  oh!  Quina  sorpresa  més  agradable! 

DONYA  PAQU1TA 

Oi  que  sí? 

DON  PAU 

No  comptàvem  veure  aquest  bé  de  Deu  per 
casa  nostra. 

TULA 

Vostè  sempre  tant  galan  i  amable. 

albert  (donant  la  mà  a  la  Tula) 
I  ha  provat  el  viatge? 

TULA 

Divinament!  Ens  hem  divertit  d'una  manera!... 
(L'Albert  saluda  a  donya  Paquita.) 

DONYA  PAQUITA 

Vostès  no  s'han  mogut  aquest  istiu? 

ALBERT 

No  més  que  fins  a  la  Barceloneta. 

DON  PAU 

L'Albert  no  ha  volgut  deixar  la  fàbrica. 

TULA 

Ditxosa  fàbrica!  Si'm  vol  creure,  abandoni-la 
una  mica. 

ALBERT 

Per  què? 

TULA 

Perquè  a  l'últim  de  tant  reclòs  s'hi  florirà. 

DON  PAU 

Però  seguin,  seguin. 

(Arrossega  un  balancí  prop  de  la  taula  del 
mitg  i  l ofereix  a  donya  Paquita;  la  Tula 
s'asseu  en  ï  altre,  prop  del  prosceni;  don 
Pau  agafa  una  cadira  i  s'asseu  vora  d'ella, 
de  ï altre  costat  de  la  tauleta;  V Albert  s'as- 
seu vora  de  la  taula,  prop  de  donya  Paquita) 

DON  PAU 

I  fa  molt  que  han  tornat? 

TULA 


Ahir  vespre  vam  arribar. 

DONYA  PAQUITA 

La  primera  visita  ha  sigui  pera  vostès. 

DON  PAU 

Es  un  honor  que  no'ns  mereixem. 

DONYA  PAQUITA 

L'Albert,  no,  que  no  se'l  mereix  gaire. 

ALBERT 

I  això? 

DONYA  PAQUITA 

L'últim  hivern  semblava  que'ns  tingués  avorri- 
des; mai  se  deixava  veure. 

ALBERT 

No  se  n'extranyi...  Tinc  tantes  ocupacions! 

TULA 

Sobre  tot  ara  que  està  enamorat. 

ALBERT 

Enamorat? 

DON  PAU 

I  no  sab  la  casa,  potser? 

TULA 

Massa  que  la  sab!  I  si  no,  que'ns  expliqui  el 
motiu  d'haver-lo  vist  passar  tant  sovint  per  la 
Gran-vía. 

ALBERT 

Perdoni :  es  el  camí  de  la  fàbrica. 

TULA 

Ja  ho  crec.  I  també  d'uns  certs  balcons  que'ls 
seus  ulls  vigilen  amorosament. 

ALBERT 

Són  males  volences,  cregui-m. 

DON  PAU 

Ho  fan  córrer  els  envejosos  de  la  bona  amistat 
que  té  vostè  per  ell,  Tula. 

TULA 

Vol  dir? 

ALBERT 

El  que  puc  assegurar-li  es  que  no'm  sobra 
temps  per  perdre  en  ridícules  passejades.  Això 
deixant  de  banda  el  que  hi  pugui  haver  de  cert 
en  la  galantería  del  papà. 

DON  PAU 

Ja  veu  que  pot  estar  tranquila. 

TULA 

Sobre  tot  després  de  la  manera  contundent  com 
el  seu  fill  ha  tingut  l'amabilitat  de  tranquilisar-me. 

DONYA  PAQUITA 

I  la  mamà? 

ALBERT 

Fa  dèu  dies  que  es  a  Vichy. 

DONYA  PAQUITA 

Nosaltres  vam  esser-hi  el  mes  passat.  Per  cert 
que  vam  trobar-hi  una  concurrència  distingidís- 
sima.  Ministres,  comtes,  marquesos...,  fins  un 
arxiduc  de  no  sé  ont.  Cregui  que  s'hi  hauria  di- 
vertit. 

albert  (rient) 

Permeti-m  que  ho  dubti.  A  mi,  per  descansar, 
dongui-m  un  poblet  de  montanya  ben  tranquil. 

TU  LA 

I  sí,  dóna!  Ja  no't  recordes  que  l'Albert  ha  nas- 
cut per  ermità? 

DON  PAU 

Segons  i  com,  segons  i  com.  Si  tingués  a  l'er- 
mita una  santa  com  vostè  per  dirigir-li  les  seves 
oracions,  no  diré  que  no. 

TULA 

Quina  heretgia!  L'Albert  està  molt  per  damunt 
de  semblants  petiteses.  Coses  més  altes  el  preo- 
cupen. 

DON  PAU 

Coses  més  altes!  Això  sí  que  es  una  blasfèmia. 
Què  hi  pot  haver-hi  de  més  alt,  de  més  excels, 

de  més  sublim,  que  la  bellesa  d'aquesta  florida 
primavera? 

TULA 

Tingui  compte!  Miri  que  les  seves  paraules 
podrien  semblar  una  declaració  indirecta. 

DON  PAU 

Si'm  trobés  en  la  pell  de  qui  jo  sé,  be  passa- 
rien de  semblar-ho. 

DONYA  PAQUITA 

I  vostè,  què  hi  diu,  Albert?  Vostè  es  l'interessat 
en  tot  això. 

ALBERT 

Dispensi-m.  Estava  tant  encantat  amb  l'espiri- 
tual conversa  del  papà  i  la  seva  filla,  que  no  he  * 
tingut  esma  de  formar  opinió  propria. 

DONYA  PAQUITA 

No  s'hi  val,  no  s'hi  val.  D'això  se'n  diu  fugir 
d'estudi. 

TULA 

Però,  deixa-1,  mamà!  Deixa-1  que's  tanqui  pu- 
dorosament  com  les  fulles  d'una  sensitiva.  Ja, 
ja,  ja!  (Riu  afectadament.  Don  Pau  també  riu. 
La  Tula  s'ha  aixecat,  deixant  l'ombrela  en  el 
balancí  ont  seia.) 

DONYA  paquita  (renyant-la) 
Tula!...  per  Deu!...  Dissimuli,  Albert,  dissimuli. 

ALBERT 

No,  al  contrari:  si  es  favor  que'm  fa.  Prefereixo 
ésser  una  sensitiva  que  un  aparador  obert  de  bat 
a  bat  a  la  tafaneria  de  tothom. 

DON  PAU 

(aixecant-se,  després  d'un  curtíssim  silenci) 

Ah,  Tula,  no  me'n  recordava.  Sab  que  ja  tenim 
aquelles  orquídees? 

TULA 

Sí?  M'agradarà  molt  veure-les? 

DON  PAU 

Vols  acompanyar-l'hi,  Albert? 

ALBERT 

Amb  molt  gust.  (La  Tula  va  cap  a  la  porta  de 
l'esquerra.)  Vostè  no  ve,  donya  Paquita? 

donya  paquita  (excusant-se) 
Estic  molt  cruixida  del  viatge,  encara. 

DON  PAU 

Les  veurà  un  altre  dia. 

donya  paquita  (a  F Albert) 
Si  es  que  podem  deixar-los  sols,  eh? 

TULA 

(girant-se  des  de  la  porta,  rient) 

Tranquilisat:  l'Albert  tindria  seny  per  tots  dos. 
(Se'n  va.  L'Albert  la  segueix.) 

ESCENA  III 
Donya  Paquita  i  Don  Pau 

donya  paquita 
(s'aixeca  i  mira  a  la  porta  per  ont  han  sortit 
la  seva  filla  i  l'Albert) 

Quina  parella  farien ! 

don  pau  (acostant-s' hi) 
I  be...,  casem-los! 

donya  paquita  (girant-sé) 

Oh,  casem-los!  Si  l'Albert  no  s'ho  pren  amb 
més  fuga...  (Passa  cap  a  la  taula.) 

don  pau 

No  se'n  pot  fer  cas  de  l'Albert;  té  un  natural 
molt  apàtic.  (Anant  cap  an  ella.)  I  la  Tula? 

donya  paquita 

No  diré  que  n'estigui  bojament  enamorada... 
Però  tampoc  se'l  mira  de  mal  ull.  Ara,  si  l'Albert 

la  tracta  de  tant  se  me'n  dona,  potser  s'encapritxi 
d'un  altre.  (Passa  a  la  dreta  de  la  taula.)  Com 
de  pretendents  ne  té  de  sobres... 

DON  PAU 

Del  noi  jo  me  n'encarrego. 

DONYA  PAQUITA 

El  veig  d'una  fredor...         (Obre  un  àlbum.) 

don  pau  (a  l'esquerra  de  la  taula) 

Tampoc  estava  jo  molt  entusiasmat  de  l'Isabel, 
i  vaig  casar-m'hi. 

donya  paquita  (mirant-lo  fit  a  fit) 
I  per  què  vas  casar-t'hi? 

don  pau  (arronçant  les  espatlles) 
Això  no  té  cap  importància. 

DONYA  PAQUITA 

Es  que  si  la  Tula  hagués  de  trobar  la  vida  de 
l'Isabel... 

DON  PAU 

No  n'hi  ha  poca  de  diferencia!  La  Tula  sabrà 
fer-se  estimar,  un  cop  casada. 

donya  paquita  (asseient-se) 
Qui  ho  sab  això! 

DON  PAU 

(apoiant-se  de  mans  a  la  taula  i  baixant  la  veu) 

Es  filla  de  sa  mare,  hermosa  com  ella...  i  jo'n 
tinc  proves  certes  de  com  sabs  fer  que  t'estimin. 

DONYA  PAQUITA 

Calla,  Pau...  No'm  recordis  coses... 

DON  PAU 

Per  què  ha  de  saber-te  greu  reviure'ls  bons 
records?  Si  vols  que't  digui  la  veritat,  l'idea  de 
casar-los  me  la  va  donar  el  desitg  de  veure  re- 
néixer en  ells  la  nostra  joventut,  les  hores  felices 
que  ja  no  tornaran  més  per  nosaltres. 

donya  paquita  (mirant-lo  a  la  cara) 
Si  tant  te  dolen,  perquè  feies  que  s'acabessin? 

DON  PAU 

(buscant  lo  que  ha  de  dir) 

Perquè... 

DONYA  PAQUITA 

Sí:  perquè  llavors  te  pesàvem!  (Somrient  amb 
tristesa.) 

DON  PAU 

Ah,  no!  Al  contrari.  Però,  digue-m:  no  ha  si- 
gut millor  que'ns  separéssim  bons  amics,  sense'l 
regust  amarg  de  les  renyines  i  disputes  d'un 

amor  a  les  acaballes?  (Amb  una  punta  d'ironia.) 
Després,  jove  i  guapa,  sabia  que  no't  fora  difícil 
trobar  consol,  si  volies  aconsolar-te...  I  confessa 
que't  vas  aconsolar  molt  a  corre-cuita. 

DONYA  PAQUITA 

No  vaig  fer  sinó  seguir  el  teu  exemple:  recor- 
da-te'n... 

DON  PAU 

Jo  era  diferent:  tenia  necessitat  d'oblidar-te 
i  preveia  per  endavant  que  m'havia  de  costar 
conseguir-ho. 

DONYA  PAQUITA 

Compta  si  devia  costar:me,  a  mi,  que  mai  he 
estimat  a  ningú  més.  (Després  d'una  pausa,  molt 
concentrat.)  Si  t'hagués  conegut  abans  de  casar- 
nos,  quina  felicitat  podia  ésser  la  nostra! 

don  pau  (redressant-se) 

Tu  fent  de  modista  i  jo  d'escrivent  a  Ca  la  Ciu- 
tat? Mal  per  mal,  valgué  més  que  no'ns  trobéssim 
fins  que  fou  hora. 

donya  paquita  (concentrat) 
No  diguis  això,  Pau. 

DON  PAU 

Per  què?  Pensa  que  l'amor  passa  i  la  misèria 
queda.  (Amb  vivesa,  per  treure  la  mala  imprès- 

sió  de  les  darreres  paraules.)  I  en  fi:  que  no 
n'hem  sigut,  també,  de  feliços?  (Inclinant-se  cap 
an  ella  per  sobre  la  taula  amb  fingida  emoció. ) 
I  ara  la  podem  veure  renéixer  en  nostres  fills,  la 
felicitat  nostra.  (Passant  a  ï altre  costat  de  la 
taula.)  No  n'has  dit  res  al  teu  marit? 

donya  paquita  (amb  menyspreu) 

An  ell?  No  cal  que  li  ho  digui.  (Girant  el  cap 
per  mirar-lo.)  La  teva  dòna'm  sembla  que  s'ho 
pendrà  de  mala  manera. 

DON  PAU 

Per  què? 

DONYA  PAQUITA 

Vols  dir  que  no  sospita  res  del  passat? 

(Don  Pau  arronsa  les  espatlles.) 
Me  fa  una  cara  més  seria! 

DON  PAU 

Sigui  com  vulgui,  no  gosarà  contradir-me.  (Se 
posa  dret,  entre  la  cadira  d'ella  i  la  taula. )  I  des- 
prés: quin  partit  millor  que  la  Tula  pot  desitjar 
pera'l  seu  Albert?  Filla  única  de  pares  riquíssims; 
amb  un  bon  dot,  sense  les  esperances...  Perquè 
suposo  que  li  donareu  un  bon  dot...  (Se  recolza 
d'esquena  a  la  taula.) 

DONYA  PAQUITA 

No  voldrem  que'l  seu  marit  pugui  avergonyir-la. 

don  pau  (després  d'un  silenci) 

I  si  l'Albert  se  trobés  gaire  be  arruinat,  de  cop 
i  volta? 

DONYA  PAQUITA 

No  crec  que  esteu  en  aquest  cas. 

DON  PAU 

No!  Però  pensa  que  avui  la  gent  de  negoci  es 
com  si  tinguéssim  el  capital  al  mitg  del  carrer... 
Suposa-t,  doncs,  que  vingués  una  desgracia... 

DONYA  PAQUITA 

La  Tula  fora  rica  per  tots  dos. 

don  pau  (agafant-li  una  mà) 
No  esperava  altre  de  tu :  tens  un  gran  cor. 

donya  paquita  (amb  emoció) 
Proves  te  n'he  donat. 

DON  PAU 

I  no  les  oblido. 

DONYA  PAQUITA 

Que'n  fores  d'ingrat,  si  no  te'n  recordessis! 

DON  PAU 

Sempre!  T'ho  juro!  (Amb  veu  natural.)  I,  di- 
gues: sexanta  o  setanta  mil  duros,  be'ls  hi  deureu 
donar,  a  la  Tula,  veritat? 

DONYA  PAQUITA 

Son  pare  diu  que  fins  a  cent  mil  pot  arribar,  el 
dia  que's  casi. 

DON  PAU 

Be,  molt  be.  (Se  redressa.)  T'ho  dic  perquè  no 
vull  amagar-te  que  estem  travessant  una  tempo- 
rada molt  difícil... 

donya  paquita  (amb  molta  sinceritat) 
Si  alguna  cosa  necessites... 

DON  PAU 

No,  no;  de  cap  manera! 

DONYA  PAQUITA 

Ja  sabs  que  puc  disposar  del  que  vulgui. 

DON  PAU 

Paquita!  M'ofens,  proposant-m'ho! 

DONYA  PAQUITA 

Per  què?  Tu  m'has  fet  conèixer  la  felicitat,  i  ho 
daria  tot  per  tu,  creu-me. 

(Se  sent  la  veu  de  donya  Isabel  en  el  fons.) 

DONYA  ISABEL 

Entreu-ho  cap  aquí,  Llorens! 

DONYA  PAQUITA  (SOTpreSO) 

La  teva  dóna!        (S' aixeca  sense  moare-s) 

don  pau  (també  sorprès) 
Que  es  extrany! 

( Va  cap  a  la  porta  del  fons,  per  ont  entren 
donya  Isabel,  amb  un  sac  de  mà,  i  la  Roser, 
amb  un  sac  i  una  maleta.) 


ESCENA  IV 
Els  mateixos,  Donya  Isabel  i  la  Roser 

{Donya  Isabel  es  una  senyora  de  quaranta 
vuit  anys,  però  que  n'aparenta  més;  té  el 
cabell  tot  blanc;  en  la  seva  cara,  de  Unies 
molt  correctes  i  d'una  blancor  mate,  s'hi 
veu  el  rastre  d'un  sofriment  interior,  que 
també's  trasllueix  en  la  gràcia  trista  del  seu 
enraonar  i  de  les  seves  maneres;  va  tota 
vestida  de  negre,  molt  senzilla,  però  molt 
elegant  La  Roser  es  una  xicota  de  vintitrès 
anys,  de  caràcter  concentrat;  sense  ser  una 
bellesa,  la  seva  cara  captiva  per  l'expressió 
inteligent  i  sincera  que  mostra;  se  veu  que 
la  seva  ànima  es  més  bella  que  la  seva  cara. 
Du  un  vestit  de  viatge  de  llaneta  clara  i  un 
barret  de  palla,  d'home,  amb  un  vel  blanc.) 


don  pau  (a  donya  Isabel) 
Com  es  que  torneu  tant  aviat? 

DONYA  ISABEL  * 

Res;  anyorava  Barcelona. 

DON  PAU 

I  ara! 

DONYA  ISABEL 

(va  a  deixar  el  sac  en  una  cadira  al  costat  de 
Varquimesa) 

Sí;  dugués  dònes  soles,  enmitg  de  tanta  gent... 
va  començar  a  venir-me  una  tristesa...  I  després, 
separada  del  noi... 
(Se  treu  el  barret.  La  Roser  deixa  7  sac  i  la 
maleta  vora  del  canapè  i's  treu  el  barret 
i  els  guants.) 

DONYA  PAQUITA 

Què  me  n'alegro  d'aquesta  casualitat!  (Fent  al- 
guns passos  cap  a  donya  Isabel.)  No'm  pensava 
tenir  el  gust  de  veure-la. 

DONYA  ISABEL 

(giran  t-se,  però  sense  moure-s  ni  allargar-li  la  mà) 

Ah!  Es  vostè?...  Dispensi.  Tampoc  comptava 
trobar-la  a  casa. 

DON  PAU 

Van  arribar  ahir  vespre  de  San  Sebastiàn. 

DONYA  PAQUITA 

I  la  primera  visita  a  sigut  per  vostès.  No  savía 
que  fos  a  Vichy. 

DONYA  ISABEL 

Ah! 

(El  criat  i  un  moço  dels  de  la  Central,  duent 
un  mundo,  per  una  nança  cada  hu,  entren 
pel  fons.) 

CRIAT 

Senyora... 

DONYA  ISABEL 

Deixeu-lo  aquí.  (Senyalant  a  l'esquerra,  prop 
de  Varquimesa;  el  criat  i  el  moço  l'hi  porten 
i  l'hi  deixen.)  Cuidado! 

DONYA  PAQUITA 

Sembla  que  li  ha  provat  el  viatge! 

DONYA  ISABEL 

Sí,  molt  be;  gràcies.  (Sense  girar-se,  treient  di- 
ners d'un  porta-monedes  i  donant-los  al  moço 
de  la  Central  An  en  Pau.)  I  l'Albert? 

DON  PAU 

Es  a  ensenyar  les  orquídees  a  la  Tula. 
(La  Roser  agafa'l  sac  i  la  maleta  i  va  cap 
a  la  primera  porta  de  la  dreta.) 

DONYA  PAQUITA 

Li  agraden  tant  les  flors  a  la  meva  filla! 

donya  isabel  (sense  fer  cas  d'ella) 
Roser,  vols  fer  el  favor  d'entrar-me  això  allà 

dins?  (Pel  barret,  que  té  a  ta  mà.  La  Roser  s'hi 
acosta  per  pendre-ho.)  Deixa  les  maletes:  ja  les 
entrarà'l  criat. 


ROSER 

No,  senyora;  no  cal. 

DONYA  ISABEL 

Sí,  dóna.  (Al  criat,  que  se  n'anava.)  Llorens, 
agafi  les  maletes  i  porti-les  a  la  meva  habitació. 

(El  criat  pren  les  maletes  de  la  Roser,  i  tots 
dos  se'n  van  per  la  primera  porta  de  la 
dreta.  L'Albert  i  la  Tala  entren,  enraonant, 
per  la  porta  de  l'esquerra.  Donya  Paquita 
ha  baixat  cap  a  l'esquerra  del  prosceni. 
Don  Pau,  vora  la  taula,  a  la  dreta.  Donya 
Isabel,  en  el  fons  esquerra.  Se  va  fent  fosc.) 


ESCENA  V 
Els  mateixos,  la  Tula  i  l'Albert 

tula 

No,  no  ho  vull...  No  ho  coneix! 

ALBERT 

Fugi !  Si  no  val...  (Adonant-se  de  la  seva  mare.) 
Oh!  Mamà!  (Corre  cap  an  ella  i  l'abraça.) 

DONYA  ISABEL 

Albert!  (Li  fa  un  petó,  i  ell  la  besa  en  el  front) 

ALBERT 

I  com  es  que  ets  aquí?  Que  no  estàs  bona? 

(Tenint-la  agafada  pels  braços.) 

DONYA  ISABEL 

(resplandint-li  tota  la  cara  de  l'alegria  de  veure 
el  seu  fill) 

Sí,  fill  meu! 

ALBERT 

M'enganyes! 

DONYA  ISABEL 

Te  dic  que  no! 

ALBERT 

I  no  t'ha  passat  res? 

DONYA  ISABEL 

No,  res. 

ALBERT 

De  debò? 

DONYA  ISABEL 

Sí,  home! 

ALBERT 

Doncs,  per  què  has  vingut? 

DONYA  ISABEL 

Feia  tant  temps  que  no't  veia! 

(Mirant-se  7,  enamorada.) 

ALBERT 

Oh!  Mamà!  (Amb  molta  emoció.) 

tula  (a  l'Albert) 
Vol  permetre  que  saludin  a  la  seva  mamà? 

ALBERT 

Amb  molt  gust.  (Se  n'aparta.) 

(La  Roser  torna  a  entrar  per  la  primera  porta 
de  la  dreta,  puja  cap  al  fons,  l'Albert  va 
a  saludar-la,  i  tots  dos  queden  enraonant 
prop  del  canapè.) 

tula  (a  donya  Isabel) 

El  seu  fill  es  un  egoista:  no  més  pensa  en  ell. 
(Donant-li  la  mà.)  Sembla  que  li  ha  provat,  el 
viatge ! 

DONYA  ISABEL 

Sí,  molt  be,  Tula. 

tula 

Està  molt  millor  que  quan  vàrem  anar-nos-en. 

DONYA  ISABEL 

Vostè  sí  que  cada  dia  millora. 

don  pau  (acostant-s' hi) 

Veritat? 

DONYA  ISABEL 

Està  feta  un  pom  de  flors. 

TULA 

Per  Deu,  no'm  sofoquin!     {Amb  coqueteria.) 

DON  PAU 

Llàstima  que  jo  no'm  pugui  treure  vint  anys 
de  sobre ! 

donya  paquita  (a  donya  Isabel) 

Que  no'l  sent!  (A  don  Pau.)  Miri-s  que  la  seva 
senyora  tindrà  gelosia! 

DONYA  ISABEL 

No;  hi  estic  acostumada! 

TULA 

Que  anem,  mamà? 

DONYA  PAQUITA 

Quan  vulguis! 

DON  PAU 

Ja  volen  deixar-nos? 

TULA 

Sí;  donya  Isabel  voldrà  descansar. 

DONYA  PAQUITA 

Vindrem  un  altre  dia  amb  més  calma. 

DON  PAU 

Quan  vulguin;  saben  que  sempre  se  les  veu 
amb  gust. 

TU  LA 

.  Gràcies.  (A  la  Roser,  amb  intenció,  per  sepa- 
rar-la de  V Albert)  Roser:  vol  donar-me  aquella 
ombrela?  (La  que  ha  deixat  en  el  balanci,  en 
V escena  segona.  L'Albert,  que  li  ha  conegut 
l'intenció  de  mortificar  a  la  Roser,  se  precipita 
a  buscar-la.) 

donya  paquita  (a  donya  Isabel) 

He  tingut  una  verdadera  satisfacció  de  veure-la 
bona. 

DONYA  ISABEL 

Igualment;  gràcies. 

albert  (donant  ïombrela  a  la  Tula) 

•    Si  es  servida. 

tula  (molt  secament) 

Massa  amable!  (Li  gira  l'esquena.  A  donya 
Isabel.)  Donya  Isabel :  benvinguda  sigui ! 

DONYA  ISABEL 

Gràcies,  Tula;  memòries  al  papà. 

TULA 

Gràcies.  ( Va  cap  a  la  porta  del  fons 

donya  paquita  (despedint-se  de  V Albert) 

Que  no  sigui  tant  car  de  veure,  aquest  an; 
sent? 

ALBERT 

Faré'ls  possibles. 

DONYA  PAQUITA 


Fassi-ho;  si  no,  renyirem! 
(Les  dues  senyores  surten  pel  fons,  junt  am 
don  Pau,  que  les  acompanya.) 

don  pau  (tot  acompanyant-les) 
Recordin  que  esperem  una  visita  més  llarga. 

donya  paquita 
No'ns  en  oblidarem,  no.  (Se'n  van,] 


i  du 


ESCENA  VI 

Donya  Isabel,  Roser  i  Albert 

(La  Roser  agafa  7  sac  de  mà  que  duia  donya 
Isabel  i  l'entra  a  l'habitació  d'aquesta;  des- 
prés torna  a  sortir,  obre  7  mundo  i  comença 
a  treure  roba.) 


albert  (agafant  a  la  seva  mare) 

Be,  be,  senyora!  (La  porta  cap  al  prosceni.) 
s  dir  que  vostè  anyorava  el  seu  fill? 

DONYA  ISABEL 

I  tu,  no  m'anyoraves? 

ALBERT 

No,  no. 

DONYA  ISABEL 

Ai,  el  grandíssim !  Que  no'l  sents,  Roser? 

ROSER 

Castigui-1,  castigui-1. 

(Entra  a  l'habitació  de  donya  Isabel.) 

albert  (a  la  seva  mare) 
Però  si  no'm  deixes  acabar. 

DONYA  ISABEL 

Veiam;  digues,  digues. 

albert  (molt  amorós) 

Com  vols  que  t'anyori,  dóna,  si  per  més  lluny 
que  te'n  vagis  sempre't  tinc  aquí,  dintre'l  meu 
cor! 

donya  isabel  (abraçant-lo,  plorant) 

Fill  de  la  meva  ànima!  Tu  ets  el  meu  consol,  la 
meva  esperança! 

ALBERT 

I  ara,  mamà!  No  ploris,  dóna.  (A  la  Roser,  que 
surt  de  T habitació.)  Que  no  ho  veu,  Roser?  Jo 
crec  que  m'han  cambiat  la  mare.  Sí,  sí ;  la  meva 
era  més  valenta ;  no  plorava  mai. 

DONYA  ISABEL 

Són  llàgrimes  de  felicitat,  que  no  fan  mal,  fill 
meu! 

ALBERT 

Anem,  anem;  això  es  que'l  viatge  t'ha  deixat 
dèbil.  Vina  a  la  teva  habitació,  que  reposaràs. 
(L'hi  acompanya,  agafada  per  la  cintura.) 

DONYA  ISABEL 

Ja't  cuidaras  d'arreglar-ho  tot,  Roser? 

ROSER 

Sí,  senyora,  sí;  no  passi  ànsia. 
(L'Albert  i  donya  Isabel  entren  en  l'habitació 
d'aquesta.) 


ESCENA  VII 

Roser  i  Don  Pau 

(La  Roser  va  treient  roba  del  bagul:  després 
d'un  moment,  com  que  s'ha  anat  fent  fosc 
i  no  s'hi  veu,  va  a  voltar  una  clau  que  hi  ha 
a  la  porta  del  fons  i  encén  les  bombetes  de 
l'aranya.  En  aquest  moment  entra  don  Pau.) 

DON  PAU 

I  doncs,  t'ha  provat,  Roser? 

ROSER 

Sí,  senyor;  gràcies. 

(Va  cap  al  bagul  i  s'ajup  pera  anar  treient 
roba.) 

DON  PAU 

(acostant-s'hi  i  volent  agafar-la) 

I  encara  ets  tant  esquerpa? 

(La  Roser  se  redreça  i  s'enretira,  arrugant  les 

celles,  amb  un  moviment  ple  de  dignitat 

i  sense  dir  res.) 

Que  ets  tonta ! 

(Pausa.  Se  la  queda  mirant  un  moment  en  si- 
lenci; la  Roser  té  la  mirada  fixa  a  terra;  la 
seva  indignació  no  més  se  li  coneix  per  la 
respiració  forta  i  acelerada  que  li  fa  anar  el 
pit  molt  depressa.  Don  Pau  afegeix,  arron- 
çant  les  espatlles:) 

No  sabs  lo  que't  perds! 

(Gira  V esquena  i  se'n  va  per  la  segona  porta 
de  la  dreta.  Quan  don  Pau  es  fóra  la  Roser 
queda  encara  un  moment  sense  moure-s  de 
la  posició  que  estava;  després  aixeca  el  cap 
i  fa  un  sospir;  en  la  seva  cara  s'hi  veu  pintat 
el  greu  dolor  i  la  ira  que  li  han  causat  les 
paraules  i  la  conducta  ofensiva  de  don  Pau. 
Va  cap  al  bagul  i  queda  un  instant  dreta, 
d'esquena  al  públic,  aixugant-se  les  llàgri- 
mes; després  torna  a  posar-se  de  genolls  i  se- 
gueix treient  roba  del  bagul.  Al  cap  d'una 
mica  s'aixeca,  n'agafa  un  plec  de  blanca  i  va 
a  la  porta  del  fons.) 

roser  (cridant) 

Llorens! 

CRIAT 

Què  mana? 

ROSER 

Vol  donar  això  a  la  cambrera? 

(Donant-li  la  roba.) 

CRIAT 

Sí,  senyora. 

(La  pren  i  se'n  va.  La  Roser  torna  cap  al  bagul. 
L'Albert  surt  de  l'habitació  de  la  seva  mare.) 


ESCENA  VIII 
Roser  i  Albert  . 

ALBERT 

(acostant-se  amb  vivesa  a  la  noia) 

Roser,  quina  alegria  m'ha  donat  la  vostra  arri- 
bada! 

roser  (amb  temor) 
Calla,  Albert;  poden  sentir-nos. 

ALBERT 

Un  dia  o  altre  han  de  saber-ho. 

ROSER 

No  hi  fa  res;  no  cridis. 

albert  (baixant  una  mica  la  veu) 

Doncs,  sí:  me  feia  una  tristesa  haver  d'anar-me'n 
sense  tornar-te  a  veure! 

ROSER 

Te'n  vas? 

ALBERT 

Sí:  he  d'anar  a  Inglaterra.  (Dolent-li.) 

ROSER 

I  t'hi  estaràs  molt  temps? 

ALBERT 

Dos  mesos...  Una  eternitat!  Compta,  si  no  ha- 
gués pogut  despedir-me! 

roser  (com  a  sí  mateixa)] 
Potser  hauria  valgut  més! 

albert  (amb  sorpresa) 
Estàs  en  tu,  Roser? 

ROSER 

Albert...,  ja  sabs  com  t'estimo...,  ja  sabs  que  en 
mi  no  hi  ha  fingiment:  tot  el  que  tinc  al  cor  tinc 
a  la  boca. 

ALBERT 

Si  no  fossis  així,  no  t'estimaria. 

ROSER 

Doncs,  be...  fas  mal  d'estimar-me. 


SOL  IXENT 


51 


albert  (amb  molt  entusiasme) 

Perquè,  si  ets  hermosa  i  bona,  i  la  teva  ànima 
comprèn  els  ideals  de  la  meva  vida  i'm  dona  for- 
ces pera  realitzar-los? 

ROSER 

Però,  i  el  món,  Albert?  I  la  teva  família? 

ALBERT 

Què  n'has  de  fer  del  món?  Desgraciat  del  que 
o  té  prou  força  ell  mateix  i  l'ha  d'escoltar  per 
orientar-se.  Tu  vulgues  viure  la  teva  vida,  Roser; 
escolta  la  veu  de  la  teva  ànima  i  fes  el  que  ella't 
digui. 

ROSER 

I  si'm  digués  que  no  hauria  d'estimar-te? 

ALBERT 

No  soc  digne  del  teu  amor? 

ROSER 

Si  més  gran  pogués  ésser,  encara  no  t'estima- 
ria com  te  mereixes! 

ALBERT 

I  doncs? 

ROSER 


Mira,  Albert:  durant  aquests  dies  que  he  sigut 
fóra,  sense  veure-t,  lluny  de  la  teva  presencia, 


J.  POUS  I  PAGÈS 


que'm  té  encisadà,  he  pensat  molt  en  la  nostra 
situació  i  he  comprès  que'ls  nostres  somnis  no 
poden  realitzar-se. 

ALBERT 

Per  què,  no? 

ROSER 

Qui  soc,  jo,  Albert?  La  pobre  filla  d'uns  maso^ 
vers,  que'ls  amos  reculliren  quan  va  quedar  sense 
mare.  Es  aquesta  l'esposa  que't  mereixes? 

ALBERT 

L'única,  Roser.  Tu  ets  la  veritable  esposa:  la 
que  confon  la  seva  ànima  amb  l'ànima  del  espòs, 
fent-lo  més  fort  per  la  vida. 

ROSER 

Tu  no  penses  en  els  teus  pares.  Ells  m'han  re- 
cullit,  m'han  educat,  m'han  fet  el  que  soc...  i  com 
els  pagaré  la  seva  bona  obra? 

ALBERT 

Fent  la  felicitat  del  seu  fill !  Si  encara  t'haurien 
de  donar  gràcies! 

roser  (amb  dolor) 

No  es  això  el  que  ells  diran.  Als  seus  ulls 
passaré  per  una  ambiciosa,  per  una  desagraida!... 

ALBERT 

Què't  fa,  si  interiorment  quedes  contenta  de  tu 
mateixa? 

roser  (amb  tristesa) 
Es  que  no'n  quedo,  Albert. 

ALBERT 

No  ets  tu  qui  parla:  són  les  preocupacions  del 
món  que  se  t'imposen. 

ROSER 

Creu-me,  Albert,  t'ho  demano!  Olvidem  aquest 
amor,  que  serà  la  nostra  desgracia.  Pensa  en  el 
disgust  que  donaries  als  teus  pares.  Fes-ho  per 
ells,  que  tant  bons  han  estat  per  mi. 

ALBERT 

Però  no  ho  veus  que  tot  es  en  và?  Com  més 
esforços  fassis  per  convence-m  que  no  t'estimi 
més  t'estimaré,  al  veure  l'hermosura  de  la  teva 
ànima.  Desenganya-t,  Roser:  els  que,  com  nosal- 
tres, s'han  arribat  a  estimar  d'amor,  ja  no  poden 
ésser  feliços  més  que  units  per  tota  la  vida. 

roser  (sortint-li  de  V ànima) 

Doncs,  Senyor!  Per  què  has  d'esser  tant  ric  i  jo 
tant  pobre? 

ALBERT 

Ho  veus,  ho  veus,  com  no  eres  tu  la  que  parla- 
ves? Tens  por  que  diran  que  no  m'has  estimat 

a  mi,  sinó  als  diners.  Menyspreua  les  ànimes 
esquifides  que  amiden  tots  els  sentiments  amb  la 
seva  petitesa!  Viu  la  teva  vida  amb  sinceritat,  se- 
gueix el  teu  camí  serenament. 

ROSER 

Però,  i  els  teus  pares,  Albert?  I  els  teus  pares, | 
que  tant  han  fet  per  mi? 

ALBERT 

Desgraciada,  t'haurien  fet,  si  jo  no  arribo  a  es- 
timar-te. T'han  criat  com  planta  d'estufa,  dintre 
un  ambient  que  no  era'l  teu,  i  quan  hauries  estat 
a  punt  de  treure  florida,  llavors  t'haurien  tras- 
plantat a  un  terrer  pobre,  sense'ls  elements  de 
vida  espiritual  a  que  estàs  acostumada,  i  t'hauries 
anat  migrant  i  assecant-te  d'anyorament,  lluny  del 
jardí  somniat  dels  teus  amors. 

roser  (convençuda) 
Sí  que  es  veritat. 


ALBERT 

Doncs  jo  no  vull  que's  coll-torci  la  teva  ànima 
en  flor;  jo  la  recullo  i  la  planto  en  el  meu  cor, 
perquè  enflairi  la  meva  vida. 


roser 

(vençuda  per  l'emoció,  posa'l  cap  en  el  pit  d'ell) 
Albert! 

ALBERT 

Si  les  riqueses  ens  han  de  separar,  abandonem- 
les!  Perquè  les  hem  de  voler,  les  riqueses,  essent 
tant  rics  d'amor?  Som  joves,  i  en  qualsevol  reco 
de  món  serem  feliços,  amb  l'amor  i  el  treball,  les 
dues  poesies  de  la  vida! 

ROSER 

Sí,  sí ! 

ALBERT 

I  tu'm  deies  que  t'oblidés!  Que  t'oblidés,  a  tu, 
que  ets  l'amor  vivent,  el  meu  sant  amor,  la  força 
de  la  meva  ànima!  Què  fora  de  tu,  si  t'abandonava? 

ROSER 

Me  moriria ! 

ALBERT 

I  jo  vull  que  visquis!  Jo  vull  que  visquis,  per 
confondre  la  teva  vida  amb  la  meva  i  fer-ne  una 
de  sola,  una  vida  forta,  resplendenta  d'amor ! 

ROSER 

Oh!  Albert  meu! 

(Li  lliga  els  braços  al  coll.  L'Albert  li  agafa  el 
cap  i  li  fa  an  petó  al  front.  Don  Pau  surt 
de  la  seva  habitació,  amb  el  berret  a  la  mà, 
per  anar-se 'n,  i  els  sorprèn.) 

ESCENA  DARRERA 
Els  mateixos  i  Don  Pau 

don  pau  (amb  reny,  des  de  la  porta) 
Albert! 

roser  (amb  esglai) 

Reina  santa! 

(L'Albert  i  la  Roser  se  separen  confosos,  sense 
saber  què  fer.  La  Roser  va  reculant  fins 
a  l'esquerra;  allí  queda  dreta,  plantada  com 
una  estàtua,  quasi  arreconada  a  la  paret.) 

DON  PAU 

Be!  Molt  be! 

(Una  pausa.  Don  Pau  travessa  l'escena  per 
anar-se' n.  L'Albert,  al  veure-ho,  surt  del  seu 
ensopiment,  i  va  per  deturar-lo.) 

albert  (com  volent-li  explicar) 
Papà!... 

don  pau  (interrompent-lo) 
No,  ara  no;  ja'n  parlarem  una  altra  estona! 
(Se'n  va  per  la  porta  del  fons.  Quan  Don  Pau 
es  fóra  la  Roser  se'n  va  per  la  porta  de  l'es- 
querra, plorant  silenciosament.  L'Albert  que- 
da un  instant  indecís;  després  la  segueix.  En 
el  moment  que  passa  la  porta  cau  la  cortina.) 


ACTE  SEGON 


ACTE  SEGON 


La  mateixa  decoració.  Es  al  matí  de  l'endemà. 


ESCENA  PRIMERA 

Don  Pau  i  el  Griat,  després  Donya  Isabel 

(Don  Pau  està  passejant  amunt  i  avall  de 
la  sala,  acabant  de  fumar  un  cigarret;  al 
cap  d'una  estona  toca  un  timbre.  Apareix  el 
Criat  en  la  porta  del  fons.) 

DON  PAU 

Pregunta  si  la  senyora  es  llevada,  i  digue-li 
que  l'espero. 
(El  Criat  se'n  va  per  la  primera  porta  de  ta 
dreta,  tornant  a  sortir  al  cap  d'una  mica. 
Don  Pau  continua  passejant-se.) 

CRIAT 

Ve  desseguida. 

(Surt  pel  fons.  Don  Pau  continua  el  seu  pas- 

seig.  Al  cap  de  poca  estona,  entra  Donya 
Isabel  per  la  primera  porta  de  la  dreta. ) 

DONYA  ISABEL 

Me  demanaves? 

DON  PAU 

Sí.  (Va  cap  a  la  taula.)  Asseu-te.  (Li  indica 
una  cadira  que  hi  ha  de  ï altre  costat  d'aquella.) 

donya  isabel  (asseient-se) 
Què  vols? 

don  pau  (dret,  amb  ironia) 

Felicitar-te  de  com  vigiles  magníficament  les 
coses  de  casa. 

donya  isabel  (amb  tristesa  resignada) 

Fes-me  gràcia  de  les  teves  ironies  i  digue-m  el 
que  m'has  de  dir,  si  vols  dir-ho. 

don  pau 

No  sabs  res  del  que  passa,  veritat? 

i 

DONYA  ISABEL 

Tantes  coses  sé  que  no  voldria  saber-les! 

.    don  pau  (agressiu) 

Però  no't  preocupes  de  les  que  més  haurien 
d'interessar-te. 

DONYA  ISABEL 

(amb  indignació  continguda) 

Tu'm  dones  prous  motius  de  preocupació  amb 
la  teva  conducta. 

don  pau  (irònic) 

Molt  ben  pensat!  La  millor  manera  d'aconse- 
guir que  no't  fassin  càrrecs  es  començar  per  fer- 
ne  tu  als  altres. 

donya  isabel  (amb  dignitat) 
I  quins  càrrecs  pots  fer-me? 

DON  PAU 

Que  no  compleixes  els  teus  devers  de  mestres- 
sa de  casa  i  de  mare  de  família. 

donya  isabel  (amb  ironia  trista) 
I  ets  tu  qui  ho  diu! 

DON  PAU 

Sí :  jo. 

DONYA  ISABEL 

Deuries  voler  que't  prengués  per  exemple. 

DON  PAU 

El  que  voldria,  que  vigilessis  una  mica  més  la 
Roser,  la  teva  protegida. 

DONYA  ISABEL 

No  ho  necessita.  D'això't  queixes  tu:  que  es 
massa  bona. 

DON  PAU 

Infeliça!  (Amb  compassió  menyspreuadora.)  El 
que  es,  una  hipòcrita  que  t'enganya  vergonyosa- 
ment  sense  que  te  n'adonis. 

DONYA  ISABEL 

No  t'ho  prenguis  amb  tanta  fúria.  ^Que't  pen- 
ses que'ls  ignoro,  els  motius  de  la  teva  malvo- 
lença? 

DON  PAU 

Isabel! 

DONYA  ISABEL 

Deixa-1  estar  aquest  to  de  dignitat  ofesa.  Ho  sé 
del  cert  que  no  es  culpa  teva  si  la  Roser  continua 
essent  honrada:  ja  has  fet  els  possibles  per  con- 
vertir-la en  qualsevol  cosa. 

DON  PAU 

Jo! 

donya  isabel  (amb  fermesa) 

Sí,  tu. 

DON  PAU 

I  com? 

DONYA  ISABEL 

No  fassis  dir-m'ho... 

DON  PAU 

Vull  saber  de  què  m'acuses. 

DONYA  ISABEL 

Vols  saber-ho?        (S'aixeca pausadament.) 

DON  PAU 

Sí. 

donya  isabel  (esclatant) 

De  que  no  has  respectat  ni  el  sagrat  d'aquesta 
casa,  ni  la  seva  ignocencia,  ni  el  seu  desamparo, 
perseguint-la  amb  intencions  vergonyoses. 

(Va  cap  al  fons.) 

DON  PAU 

I  que  n'ets  d'ignocenta! 

donya  isabel  (girant-se) 
Què!  Gosaràs  negar-ho? 

DON  PAU 

Ella  t'ho  ha  contat,  no  es  cert? 

DONYA  ISABEL 

No:  la  pobre  sofria'ls  teus  afronts  sense  des- 
cloure'ls llavis. 

don  pau  (acostant-se  an  ella) 

Sofria!  El  que  ha  procurat,  fer  recaure  les  sos- 
pites damunt  del  pare,  per  poder  conquistar  el 
fill  sense  destorb. 

DONYA  ISABEL 

Què  dius? 

DON  PAU 

I  tu,  infeliça,  desconfiant  de  mi,  no  has  sabut 
veure  com  l'aranya  anava  teixint  la  seva  tela  per 
cassar  l'Albert. 

DONYA  ISABEL 

Es  una  calumnia  que  li  lleves! 

DON  PAU 

I  si't  digués  que'ls  he  trobat  petonejant-se,  què 
diries? 

donya  isabel  (amb  molta  convicció) 
Que  no  pot  ser! 

don  pau 

Doncs  sàpigues  que  ahir  a  la  tarda,  poc  des- 
prés d'haver  arribat  nosaltres,  vaig  sorpendre-ls 
abraçats  tendrament,  la  teva  ignocenta  i  el  teu 
fill.  I  que  no  se  n'amagaven,  no:  l'idili  passava 
aquí  mateix. 

(Donya  Isabel  se  mira  fixament  al  seu  marit 
com  volent  endevinar  si  diu  veritat:  aquest 

sosté  la  mirada.  A  l'últim,  vençuda  la  seva 
desconfiança,  se  gira  i  baixa  cap  al  prosce- 
ni,  dient  amb  indulgència:) 

DONYA  ISABEL 

Potser  sí...,  són  tant  joves!  (Una  pausa.  Com 
a  sí  mateixa.)  La  culpa  es  nostra  de  no  haver  sa- 
but veure  el  perill. 

DON  PAU 

No:  teva  solament.  Enlluernada  per  aquells  po- 
sats de  santeta,  no  t'has  adonat  de  com  anava  tre- 
ballant, la  mosca  balva.  Si  no  soc  jo,  te  la  trobes 
casada  amb  el  teu  fill,  dejuna  encara  de  sospitar 
res.  (Baixa  cap  al  prosceni.)  Ja  pots  compendre, 
després  d'això,  que  no  la  podem  tenir  més  a  casa. 

(S'asseu  prop  de  la  tauleta.) 

DONYA  ISABEL 

(dreta,  al  costat  de  la  taula) 
I  què  serà  d'ella? 

DON  PAU 

Li  farem  un  dot,  i  que  s'arregli.  Amb  diners  rai, 
no  faltarà  qui  s'hi  casi :  els  diners  ho  tapen  tot. 

DONYA  ISABEL 

(amb  veu  baixa  i  molta  pena) 

Pobre! 

DON  PAU 

No  més  falta  que  encara  la  compadeixis! 

DONYA  ISABEL 

(com  parlant  amb  sí  mateixa) 
Potser  l'estima  de  cor,  a  l'Albert. 

don  pau  (amb  despreci) 

Beneída!  (Cambiant  de  to.)  I  encara  que  l'esti- 
més :  voldries  casar  el  noi  amb  la  filla  d'uns  tris- 
tos masovers  nostres? 

DONYA  ISABEL 

Si  hagués  d'esser-hi  feliç... 

DON  PAU 

I  què  hauria  d'esser!  El  que  avui  necessita  l'Al- 
bert es  trobar  un  bon  dot  que  l'ajudi  a  refer  la 
nostra  fortuna. 

donya  isabel  (amb  sorpresa) 
Què  dius! 

DON  PAU 

Sí;  la  nostra  posició,  Isabel,  s'aguanta  per  un  fil ! 

DONYA  ISABEL 

Però  es  de  veres? 

DON  PAU 

Desgraciadament!  El  millor  dia  pot  venir  un 
daltabaix,  que  s'ho  enrossegui  tot. 

DONYA  ISABEL 

{deixant-se  anar  sobre  una  cadira) 
Vetaquí  el  fruit  de  la  teva  conducta! 

don  pau  (aixecant-se  menaçador) 
Ja  sabs  què  dius! 

donya  isabel  (amb  fermesa) 

Sí :  amb  les  teves  disbauxes  no  has  mirat  que 
destruíes  l'avenir  del  teu  fill. 

don  pau  (concentrat,  fingint  pena) 

Està  be:  t'he  donat  motius  per  pensar-ho ;  no 
ho  nego.  Però  encara  que  no  es  meva  la  culpa 
si  anem  a  la  ruina,  no  vui  defensar-me.  (Fingint 
dignitat  i  emoció  continguda.)  Quan  ja  no  hi 
hagi  remei,  sabré  pagar-ho  amb  lo  únic  que  es 
ben  meu :  la  vida.  (Molt  marcat;  puja  cap  al  fons.) 

donya  isabel  (aixecant-se  esfereida) 
Oh!  Què  dius,  desgraciat! 

don  pau  (sense  girar-se) 
Doncs  què't  pensaves? 

DONYA  ISABEL 

(corrent  cap  a  ell  i  agafant-lo  per  les  espatlles) 
Pau!  Pau!  Perdona-m! 

DON  PAU 

(treient-se-la  de  sobre  amb  una  revolada) 
Ves,  ves:  no  m'amoinis. 

DONYA  ISABEL 

(vora  d  ell,  però  sense  tocar-lo;  plorant 
i  amb  gran  prec) 

Perdona-m,  Pau!  No  sabia'l  que'm  deia.  Soc 
una  pobre  dóna  que  s'ha  passat  la  vida  recullint 
fel  en  el  seu  cor,  i  ara  li  ha  sortit  tot,  sense  voler, 
d'una  glopada. 

DON  PAU 

Deixa-m!  Què  se  te'n  dona  de  mi?  Tu  i  el  teu 
fill  ja  podreu  viure  amb  la  part  que  us  quedi. 

DONYA  ISABEL 

Tingues  compassió,  Pau!  Empenya,  ven  les 
hisendes...  ven  el  que  convingui. 

DON  PAU 

Què'n  treuría!  Una  vegada  haguéssim  liquidat, 
també  quedaríem  pobres. 

DONYA  ISABEL 

No  hi  fa  res :  treballarem. 

DON  PAU 

Infeliça! 

DONYA  ISABEL  (plorant) 

Però  jo  vui  que  visquis,  Pau,  jo  vui  que  vis- 
quis !- 

DON  PAU 

Ves  a  seure,  ves :  què  se'n  treu  de  ploriquejar? 

DONYA  ISABEL 

I  doncs  què  he  de  fer,  Reina  del  cel! 

(Cau  asseguda  en  una  cadira,  plorant.) 

don  pau  (acostant-s'hi) 

Què?  Tenir  confiança  en  mi,  que  mentres  tu 
m'acusaves  d'haver  destruit  la  posició  de  l'Albert, 
no  més  pensava  en  salvar-lo  an  ell  i  salvar-nos 
a  tots. 

donya  isabel  (sortint-li  de  l'ànima) 
Oh,  sí,  sí,  salva-ns! 

don  pau  (després  d'un  silenci) 

Sols  hi  ha  un  medi:  casar  l'Albert.  Buscar-li 
un  partit  que'ns  refassi. 

donya  isabel  (amb  afany) 
I  creus  trobar-lo? 


Ja'l  tinc. 


DON  PAU 


70 


J.  POUS  I  PAGÈS 


donya  isabel  (amb  afany  i  alegria) 
Qui  es? 

DON  PAU 

La  Tula. 

DONYA  ISABEL 

(s'aixeca  com  moguda  per  un  ressort) 

Com!  La  filla  d'aquella...  (Amb  fermesa.)  Ah, 
no :  mai! 

DON  PAU 

I  ara! 

DONYA  ISABEL 

(passejant-se  nerviosament  del  fons  al  prosceni) 
L'Albert  no  pot  casar-s'hi. 

DON  PAU 

Per  què? 

DONYA  ISABEL 

I  m'ho  preguntes! 

DON  PAU 

Sí. 

DONYA  ISABEL 

Massa  que  ho  sabs. 

DON  PAU 

El  que  sé  que,  per  una  ximpleria  de  dònes,  fa- 
ràs la  desgracia  de  l'Albert  i  la  nostra. 

DONYA  ISABEL 

(agafant-se  les  mans  l'una  amb  Valira) 

Pau,  no'm  martiritzis!  Ja  ho  sabs  tu  per  què  no 
puc  voler  que  s'hi  casi. 

DON  PAU 

Per  què?  Explica-t!  Què  li  pots  retreure  a  la 
noia? 

DONYA  ISABEL 

Però  i  sa  mare?  I  sa  mare?  (Plantant-se-li  al 
davant.)  I  tu  voldries  que  dongués  el  meu  Albert 
a  la  filla  d'aquesta...  donota,  tenint  el  mirall  de 
com  ha  sigut  ella? 

DON  PAU 

No  es  pas  això  que't  mou. 

DONYA  ISABEL 

Sembla  mentida  que  tu  hagis  pogut  pensar  mai 
en  aquest  casament!  Ningú  com  tu  ho  sab  què  ha 
sigut  aquesta  dóna!  Mira  com  ha  pagat  al  seu  ma- 
rit, que  la  va  treure  de  la  misèria,  que  l'ha  esti- 
mada com  ella  no's  mereixia!...  Traint-lo,  enga- 
nyant-lo vilment,  matant-lo  a  disgustos...  Ah!  jo 
no  vull  pas  exposar  el  meu  fill  a  passar  la  mateixa 
miserable  vida. 

DON  PAU 

(avançant  cap  a  ella  i  mirant-la  en  el  blanc  dels  ulls) 
Te  repeteixo  que  no  es  pas  això  que't  mou. 

donya  isabel  (esma-perduda) 

Pau!... 

DON  PAU 

(a  mitja  veu,  però  amb  molta  força) 

No...  què  se  te'n  dona  del  teu  fill?  La  teva  gelo- 
sia es  la  que  parla! 

donya  isabel  (amb  resolució) 

I  be,  doncs,  sí:  es  veritat.  Aquesta  dóna  m'ha 
robat  la  pau  de  la  meva  vida,  ha  destruit  la  meva 
felicitat,  ha  escarnit  els  meus  drets,  ha  trepitjat  el 
meu  amor  d'esposa...  Per  ella  s'ha  aixugat  la  font 
de  llàgrimes  del  meu  cor,  després  de  rajar  segui- 
dament de  nit  i  de  dia.  (Amb  un  gran  gest  trà- 
gic.) Tot  un  mar  de  llàgrimes  ens  separa! 

don  pau  (irònic) 

Aixís,  dóna,  aixís!  Treu-te  la  careta  de  bons 
sentiments  que  disfreçava  les  teves  rencunies. 

DONYA  ISABEL 

I  tu  volies  unir  pels  fills  el  butxí  i  la  víctima!... 
(Amb  fermesa.)  Ah,  no:  no  pot  ser!  N'hauries 
de  tenir  un  remordiment  no  més  d'haver-ho 
pensat. 

(No  podent  més,  cau,  retuda,  pantejant,  en  una 
cadira,  prop  de  la  taula,  i  posa  l  front  en  el 
palmell  de  la  mà.  Una  pausa.) 

DON  PAU 

repenjant-se  de  mans  sobre  la  taula,  de  V altre 
costat,  amb  ironia  ben  marcada) 

Be,  molt  be!  Jo't  felicito  coralment  de  la  teva 
actitut.  A  l'últim  has  deixat  veure'l  fons  de  la 
teva  ànima  egoista. 

donya  isabel  {redreçant  el  cap) 
Què  diu  aquest  home! 

DON  PAU 

(redreçant-se  tot  ell  i  amb  molta  força) 

Sí,  egoista!  L'amor  de  mare,  d'esposa,  tot  ho 
sacrifiques  al  teu  ressentiment  personal. 

DONYA  ISABEL 

{posant-se  les  mans  al  cap,  amb  dolor  intens) 
Oh,  Deu  del  cel! 

DON  PAU 

Està  be :  acaba  la  teva  obra.  Quan  tot  ja  estigui 
destruit,  llavors  podràs  esplaiar-te  contemplant  el 
eu  immens  orgull  redreçant-se  solitari  per  da- 
munt les  runes  de  la  família. 

donya  isabel  {amb  queixa  defallida) 

Pietat,  Pau,  pietat!  Tingues  pietat  d'aquesta 
pobre  dóna! 

DON  PAU 

Ets  tu,  que  hauries  de  tenir-ne :  tu,  que  tens  en 

les  teves  mans  l'avenir  del  teu  fill,  la  salvació  de 
tots  nosaltres... 

DONYA  ISABEL 

(esclatant  en  plor  convulsiu) 

Senyor!  Senyor!  Jo'm  tornaré  boja!... 

(Deixa  anar  el  cap  sobre  la  taula,  amagant-lo 
entre' Is  braços.  Un  llarg  silenci.  Donya  Isa- 
bel segueix  plorant  amb  grans  sanglots,  que 
li  fan  trontollar  tot  el  cos.  Don  Pau  la  con- 
templa amb  satisfacció,  comprenent  que  d'a- 
quella crisi'n  sortirà  vençuda.  Després  de 
bona  estona,  quan  el  plor  d'ella's  va  cal- 
mant, s'hi  acosta  i  la  toca  de  l'espatlla.  Do- 
nya Isabel  aixeca'l  cap  i  el  mira  com  incons- 
cient, baixant-li  cara  avall  les  llàgrimes,  que 
no  cuida  d'aixugar-se.) 

don  pau  (veient  que  ella  no  diu  res) 
I  be? 

(Donya  Isabel,  al  sentir  la  seva  veu,  s'estre- 
meix com  tornant  a  la  realitat;  se  passa  les 
mans  per  la  cara  i  diu  amb  veu  trencada, 
que  quasi  no  se  sent:) 

DONYA  ISABEL 

Fes  el  que  vulguis...  Alabat  siga  Deu! 

DON  PAU 

(després  d'haver  donat  un  passeig,  reflexionant 
en  silenci) 

Avui  mateix,  doncs,  marxareu  al  mas  amb  la 

Roser.  Al  pare  d'ella  li  expliques  la  cosa  com  te 
sembli.  Es  dir...  no :  valdrà  més  que  jo  vingui 
també  amb  vosaltres. 

DONYA  ISABEL 

Com  vulguis. 

DON  PAU 

Crida  a  la  Roser,  i  enten-te  amb  ella.  Mentres- 
tant, donaré  ordes  perquè'ns  tinguin  el  cotxe 
a  punt.  Marxarem  després  de  dinar;  en  el  tren  de 
les  dues. 

(Surt  per  la  porta  de  V esquerra.  Donya  Isabel 
queda  bona  estona  immòbil,  amb  la  mirada 
fixa,  sense  veure  res;  després  fa  un  profond 
sospir  i  mormola,  amb  veu  tremolosa  de 
llàgrimes:) 

DONYA  ISABEL 

Fill  meu!  Fill  del  meu  cor! 

(Plora  silenciosament.  Després  d'una  pausa, 
s'aixeca,  aixugant-se  les  llàgrimes,  va  cap 
a  la  primera  porta  de  la  dreta  i  crida:) 

Roser...  Roser...  Vina. 

(S'asseu  vora  de  la  taula.) 

ESCENA  II 
Donya  Isabel  i  La  Roser 

roser 

(sortint per  la  primera  porta  de  la  dreta) 
Què  mana? 

DONYA  ISABEL 

Vina,  sèu. 

(La  fa  seure  al  seu  costat  Amb  reny  carinyós, 
agafant-li  les  mans  i  mirant-la  fixament) 

Per  què  m'has  enganyat,  Roser?  Per  què  no 
m'has  dit  el  que  passava  entre  tu  i  l'Albert?  Jo, 
que  t'he  fet  de  mare!... 

ROSER 

(caient  de  genolls  i  abaixant  el  cap) 
Perdó! 

DONYA  ISABEL 

Es  dir  que  es  veritat? 

(La  Roser  fa  que  si  amb  el  cap  i  plora,  ama- 
gant-lo en  la  falda  de  donya  Isabel.  Aquesta 
amb  tristesa,  compadint-la:) 

Què  has  fet,  desgraciada ! 

ROSER 

L'estimo  amb  tota  l'ànima. 

DONYA  ISABEL 

Però  i  la  teva  honra?... 

roser  (aixecant  el  cap) 

Què  diu!  L'Albert  m'estima  massa  per  no  res- 
pectar-me. 

DONYA  ISABEL 

Tens  raó,  filla  meva...  Perdona-m,  perdona-m  si 
he  fet  un  mal  pensament...  (La  fa  aixecar  i  la  fa 
seure.)  I  ara,  escolta-m  amb  tota  la  serenitat  que 
puguis.  (Després  d'una  petita  pausa.)  Jo  no  dubto 
pas  que  l'estimis  de  cor,  a  l'Albert...,  i  que  ell 
potser  també  t'estima...  Ha  sigut  una  desgracia 
que  us  enamoréssiu !...  No  us  en  culpo  pas...  Sou 
joves,  bons  tots  dos...  i  us  heu  anat  estimant,  sense 
adona'us-en...  fins  que'l  cor  ha  parlat... 

ROSER 

Oh,  gràcies ! 

DONYA  ISABEL 

Sí...  tot  ho  comprenc...  La  culpa  no  es  pas 
vostra :  la  culpa  es  meva,  per  no  haver-me  adonat 
a  temps  que  ja  no  ereu  les  dues  criatures  que  jo  - 
veia  amb  el  meu  cor.  (Passant-se  la  mà  pel  front.) 
Què  hi  farem !  La  desgracia  ja  no  pot  evitar-se... 
No'ns  queda  altre  camí  que  provar  de  posar-hi 

tot  el  remei  que's  pugui.  (Després  d'una  llarga 
pausa,  com  dolent-li.)  Roser...  tu  no  pots  estar 
més  amb  nosaltres. 

ROSER 

Deu  meu ! 

DONYA  ISABEL 

Ja  ho  veus  tu  mateixa !...  Què  hi  faries  a  casa?... 
Ara,  sobre  tot,  que  l'Albert  haurà  de  casar-se. 

ROSER 

(La  mira  com  no  comprenent-ho ;  després,  igual 
que  si  hagués  rebut  un  cop  al  pit,  se  blinca  de 
cos,  amaga  la  cara  entre  les  mans,  i  esclata  en 
plor.) 

Oh,  mare  meva ! 

DONYA  ISABEL 

(volent-la  aconsolar,  amb  veu  tremolosa  d  emoció) 

Roser!  Per  Deu,  filla!...  Nosaltres  farem  per  tu 
tot  el  que's  pugui...;  te  donarem  un  bon  dot...,  te 
buscarem  un  bon  minyó  que't  fassi  feliça... 

roser  (entre  sang  lots) 
No,  no...:  la  meva  vida  ja  es  perduda. 

DONYA  ISABEL 

No,  Roser...;  això  són  foguerades  de  la  joventut... 

ROSER 

Vostè  no  sab  com  l'estimo,  a  l'Albert. 

DONYA  ISABEL 

Ai,  filla  meva!  Els  matrimonis  d'amor  no  són 
pas  els  més  feliços.  Jo  també  l'estimava,  el  meu 
marit,  quan  Vaig  casar-me,  i  veies  si  n'es,  de  mise- 
rable, la  meva  vida ! 

ROSER 

Es  que  jo  estimo  al  seu  fill  d'una  altra  ma- 
nera... En  ell  hi  veig  encarnats  els  més  nobles 
sentiments  de  la  meva  ànima. 

DONYA  ISABEL 

Igual  que  jo,  Roser,  igual  que  jo. 

roser  (concentrat  i  amb  una  punta  de  duresa) 

S'enganya!  L'amor  de  vostè  no  passava  del  cos: 
si  no  no  s'hauria  casat. 

DONYA  ISABEL  (ofesa) 

Roser!  (Després  d'una  pausa.)  Sí...,  potser  tens 
raó.  (Queda  un  moment  pensativa.)  Però  l'amor 
no  ho  es  tot,  en  aquest  món...  Filla  meva,  jo  no 
volia  dir-t'ho...  estem  quasi  arruinats...  Si  l'Albert 
no  fa  un  bon  casament,  què  serà  d'ell,  què  serà  de 
nosaltres ! 

roser  (en  veu  baixa) 
I  vostè  creu  que  l'Albert  serà  feliç? 


80 


J.  POUS  I  PAGÈS 


DONYA  ISABEL 

Per  què  no  ha  d'esser-ne? 

roser  (somrient  amb  tristesa) 
Vostè  no'l  coneix,  encara. 

DONYA  ISABEL 

No  l'he  de  conèixer!  Criatures!  Vosaltres  us 
penseu  que,  fóra  aquest  amor,  la  vida  es  acabada... 
El  temps  tot  ho  cura,  filla  meva;  fins  les  ferides 
més  fondes,  fins  aquelles  que  semblen  no  tenir 
remei.  Ja  ho  sé  que'l  que't  demano  es  un  sacri- 
fici ;  mes  no  tant  gros  com  tu  te  l'afigures.  Fes-lo, 
Roser !  Fes-lo  per  la  pau,  per  la  felicitat  de  tots 
nosaltres. 

roser  (amb  amargura) 
Té  rao :  jo  no  tinc  dret  a  ser  feliça. 

DONYA  ISABEL 

Sí,  també'n  seràs.  El  record  de  la  teva  bona 
obra't  donarà  una  satisfacció  que  no  la  somnies. 
(Amb  prec  carinyós.)  Roser,  es  una  mare  la  que't 
demana'l  benestar  del  seu  fill...  Per  lo  molt  que 
t'he  estimat,  per  tot  lo  que  he  fet  per  tu !... 

ROSER 

(després  d'una  lluita  interior ;  aixecant-se,  amb 
veu  quasi  imperceptible) 

Digui,  què  vol  que  fassi. 

DONYA  ISABEL 

(agafant-li  una  mà,  amb  gran  emoció) 
Oh !  Gràcies,  gràcies !  Deu  te  beneirà  des  del 
cel  i  jo  t'ho  agrairé  tota  la  vida. 
(La  Roser  està  mitg  girada.  Donya  Isabel  li 
besa  la  mà;  la  Roser  esclata  en  plor  i's 
llença  als  seus  braços,  quedant  abraçades 
i  plorant  totes  dues.  Al  cap  d'una  estona 
donya  Isabel  li  agafa  el  cap  amb  totes  dues 
mans  i  li  fa  un  petó  al  front.  Se  separen 
aixugant-se  les  llàgrimes;  la  Roser  s'asseu 
en  el  canapè;  donya  Isabel  va  cap  a  l'es- 
querra. Quan  s'ha  revingut  de  V emoció  s'a- 
costa a  la  Roser.) 

DONYA  ISABEL 

(inclinant-se,  amb  llàstima  carinyosa) 
Sof reixes  molt,  Roser? 

(La  Roser  abaixa  el  cap  sense  dir  res.  Donya 
Isabel,  asseient-se  al  seu  costat  i  agafant-li 
una  mà.) 

Pobre  filla  meva !  (Després  d'una  pausa.)  Mira: 
k  millor  cosa  serà  que  marxem  avui  cap  al  mas; 
no't  sembla? 

roser  (resignada) 

Com  vulgui. 

DONYA  ISABEL 

(amb  vivesa  nerviosa,  que  va  creixent,  donant-li 
copets  a  la  mà  que  té  entre  les  seves,  com  qui  vol 
distreure  una  criatura) 
Allí,  rodejada  del  teu  pare  i  els  records  dels  teus 

anys  de  criatura,  te  pasarà  més  aviat  aquesta  pena. 
Jo  t'hi  faré  companyia  una  temporada,  i  després, 
quan  el  teu  cor  ja  estigui  curat,  prou  que'l  troba- 
rem un  minyó  que  t'estimi  força  i't  fassi  ben  fe- 
liça.  Llavors  tu  mateixa  te'n  riuràs  de  les  cabòries 
d'ara.  (Aixecant-se.)  Vaig  a  disposar-ho  tot  per 
anar-nos-en.  (La  Roser  fa  acció  d' aixecar-se.  Re- 
tenint-la.) No,  no;  no't  moguis.  Avui  tu  ets  la  se- 
nyora. Deixa  que't  serveixi  un  dia  a  la  vida,  com 
te  mereixes. 
(Anant-se 'n  depressa,  desapareix  per  la  porta 
de  la  seva  habitació.  La  Roser  queda  com 
inconscient  d'ella  mateixa  una  bona  estona. 
Després  s'aixeca  pausadament  i's  dirigeix 
amb  molta  calma,  quasi  amb  moviment  auto- 
màtic, cap  a  la  primera  porta  de  la  dreta. 
Entra  l'Albert  per  la  porta  del  fons.) 


ESCENA  III 
La  Roser  i  l'Albert 

ALBERT 

(cridant-la,  quan  ja  quasi  es  a  la  porta) 
Roser! 

(La  Roser,  al  sentir  la  seva  veu,  s'estremeix 
tota,  havent  d'aguantar-se  en  una  cadira  per 
no  caure.  Després  arrenca  un  gran  plor. 
L'Albert,  corrent  cap  an  ella:) 

Què  tens?  Per  què  plores? 

ROSER 

(plorant  i  girant-li  l'esquena) 
Deixa-m,  Albert,  deixa-m! 


ALBERT 


Però,  digue-m  què  tens,  què  ha  passat. 


No  hi  pensis  més,  en  mi,  Albert!  Tot  s'ha  aca- 
bat entre  nosaltres! 

(Desapareix,  plorant  amargament.  L'Albert 
queda  parat;  quan  se  disposa  a  seguir-la 
entra  don  Pau  per  la  porta  de  l'esquerra.) 


ESCENA  IV 
L'Albert  i  Don  Pau 


don  pau  (cridant-lo) 

Albert!  (L'Albert  se  gira.)  No  te'n  vagis. 
(U  Albert  vacila,  però  per  últim  s'acosta  lenta- 
ment a  don  Pau,  com  amb  recança.  Don  Pau, 


ROSER 


Res,  res,  deixa-m! 


ALBERT 


Roser!... 


ROSER 

asseient-se  en  el  balancí  de  més  aprop  del 
prosceni:) 
Seu! 

albert  (nerviós) 
No,  no :  digui. 

DON  PAU 

(després  d'haver-se  recullit) 

Albert,  estic  molt  descontent  de  tu!  El  que  has 
fet  amb  la  Roser... 

ALBERT 

(no  podent-se  contenir) 
Permeti-m... 

DON  PAU 

(interrompent-lo,  amb  autoritat) 

Deixa-m  acabar!  (Reprenent  el  to  de  prèdica.) 
Comprenc  que  la  joventut  necessita  esbarjo:  tam- 
bé n'he  sigut,  de  jove.  Però,  hi  ha  maneres  i  ma- 
neres de  fer  les  coses;  i  tu  no  has  tingut  en  compte 
ni  els  més  elementals  principis  de  la  rectitut  i  de 
la  prudència.  Fer  mal  sempre  es  censurable,  ja 
ho  sé.  Mes  si  un  no  pot  estar-se'n,  al  menos, 
guardar  les  formes,  anar-lo  a  fer  lluny,  que  no 
comprometi.  Això  de  convertir  la  casa  dels  teus 
pares  en  teatre  d'escenes  vergonyoses,  franca- 
ment, desdiu  molt  de  l'educació  que  t'hem  donat. 

ALBERT 

Però  papà... 

DON  PAU 

Vols  fer  el  favor  de  no  interrompre?  (Repre- 
nent el  sermó.)  M'extranya  molt,  de  tu,  això  que 
has  fet;  molt!  I  encara  m'extranya  més  que  no 
hagis  reparat  en  escullir  per  víctima  de  les  teves 
calaverades  a  la  Rçser,  una  pobre  noia  sense 
mare,  que  s'ha  criat  com  de  la  família. 

(U Albert,  molt  nerviós  i  comprenent  que  la 
prèdica  va  llarga,  s'asseu  en  una  cadira,  hi 
recolza  un  braç  i  posa'l  cap  a  la  mà.) 

La  teva  obligació  era  respectar-la  com  si  fos 
una  germana  teva,  comprens?  I  si  jo,  casualment, 
no  m'adono  del  que  passava,  qui  sab  què  hauria 
estat  d'ella.  L'embolic  hauria  anat  durant,  durant, 
fins  a  venir  un  escàndol  d'aquells  que  no  poden 
amagar-se,  i  ve-te'ns  aquí  embolicats  en  un  mal 
plet,  i  la  xicota  perduda  per  sempre.  Amb  això, 
espero  que  la  deixaràs  tranquila  per  un  mai  més. 

ALBERT 

(veient  que  7  seu  pare  calla,  aixeca  el  cap) 
Puc  enraonar? 

DON  PAU 

Sí. 

ALBERT 

Doncs  haig  de  dir-te  que  estàs  completament 
equivocat. 

DON  PAU 

Me  negafas?... 

ALBERT 

(interrompent-lo  amb  naturalitat) 
El  que  has  vist,  no. 

DON  PAU 

I  doncs? 

ALBERT 

L'interpretació  que  has  donat  al  fet  es  l'equi- 
vocada. 

DON  PAU 

Explica-t. 

ALBERT 

Es  veritat  que  estimo  la  Roser;  però  precisa- 
ment perquè  l'estimo  l'he  respectada  sempre. 

DON  PAU 

Me  n'alegro:  això  simplifica  la  solució. 

ALBERT 

Oh,  no  n'hi  ha  més  que  una. 

DON  PAU 

Quina? 

albert  (amb  senzillesa) 
Casar-m'hi. 

don  pau  (fent  un  surt) 
Que  ets  boig! 


SOL  1XENT 


87 


ALBERT 

No,  al  contrari :  perquè  no'n  soc  es  que  m'hi 
vui  casar.  M'estima,  l'estimo...  La  bogeria  fora 
que  no'ns  caséssim. 

DON  PAU 

I  tu't  creus  que  no  s'ha  de  mirar  res  més,  per 
casar-se? 

ALBERT 

No. 

DON  PAU 

Doncs  t'enganyes.  Falta  veure  si  els  gènits  s'a- 
venen,  si  es  una  bona  noia,  si...  (No  sabent  què 
dir.)  Vaja,  tot  allò  que  es  del  cas. 

ALBERT 

Però  quina  idea'n  tens  de  l'amor!  Te  creus  que 
estimo  a  la  Roser  solament  perquè  es  guapa?  No! 
Tant  o  més  que  per  la  seva  bellesa  exterior  l'es- 
timo per  l'hermosufa  de  l'ànima. 

DON  PAU 

Es  que  tampoc  n'hi  ha  prou  d'això.  Després 
s'ha  de  tenir  en  .compte  la  posició  social. 

ALBERT 

El  dot,  vols  dir? 

DON  PAU 

I  la  representació  de  la  família. 

ALBERT 

Ja  m'ho  esperava. 

DON  PAU 

I  es  clar!  No  faltaria  sinó  que't  casessis  amb  la 
filla  d'un  masover  nostre. 

ALBERT 

I  per  què  no?  La  seva  educació  no  desdiu  de 
la  meva:  vosaltres  l'hi  heu  donada.  De  bondat, no 
cal  parlar-ne:  s'ha  criat  a  la  vora  de  la  mamà, 
i  amb  això  n'hi  ha  prou.  La  seva  ànima  i  la  meva 
se  fonen  i  compenetren  com  dos  rius  que  ajunten 
les  seves  aigües.  Què  més  vols? 

DON  PAU 

Una  cosa  voldria. 

ALBERT 

Que  fos  rica? 

DON  PAU 

Me  sembla  que  en  la  teva  situació  no  hi  fora 
de  més. 

albert  (aixecant-se) 

Veuràs :  vui  una  companya  que  enforteixi  la 
meva  vida;  no  una  comanditaria  pera  reforçar 
la  caixa. 

DON  PAU 

Però  què  dirien  les  nostres  relacions? 

ALBERT 

Oh!  Que  diguin  el  que  vulguin.  Soc  jo  i  no 
ells  qui  té  de  casar-se. 

DON  PAU 

(aixecant-se  resolut) 
Be,  vaja :  no  pot  ser,  i  no  serà ! 

ALBERT 

Per  què? 

DON  PAU 

Perquè  jo  no  puc  permetre-ho. 

ALBERT 

(amb  molta  calma  i  serenitat) 

Papà,  amb  tot  el  respecte  que't  mereixes  com 
a  pare,  dec  fer-te  present  que  tinc  vintivuit  anys; 
i  an  aquesta  edat  l'home  té  prou  seny  per  orien- 
tar la  seva  vida  i  prou  responsabilitat  per  dispo- 
sar-ne. 

DON  PAU 

Però  el  pare  té'l  dever  d'oposar-se  als  intents 
del  fill  que  camina  a  la  seva  perdició. 

albert  (molt  marcat) 

I  estàs  ben  segur  que  es  el  meu  interès  solament 
el  que't  guia? 

don  pau  (ofès) 

Albert! 

ALBERT 

Tu  veus  que  la  nostra  posició  s'està  esberlant, 
i  voldries  apuntalar-la. 

DON  PAU 

I  qui  més  perjudicat  que  tu,  si  s'ensorra?  Tot 
el  teu  avenir  quedarà  perdut. 

ALBERT 

Tinc  la  meva  carrera  d'enginyer,  per  guanyar- 
me  la  vida. 

DON  PAU 

Desgraciat  de  tu,  si  mai  has  de  refiar- te'n!  To- 
tes les  deferències,  totes  les  consideracions  que 
avui  déus  a  la  teva  posició,  fugiríen  un  cop  per- 
duda aquesta. 

ALBERT 

I  què?  El  que  viu  satisfet  d'ell  mateix  interior- 
ment per  res  necessita  tot  això  que  anomenes. 

DON  PAU 

En  teoria,  està  molt  be;  però  en  la  pràctica... 
Sigues  bo,  savi,  honrat,  tot  el  que  vulguis;  si  ets 
pobre,  ningú  farà  cas  de  tu.  En  la  pràctica,  el 
diner  ho  es  tot.  Aixís  es  la  vida  i  aixís  hem  de 
pendre-la. 

ALBERT 

Es  que  tu  no'n  veus  o  no'n  vols  veure  més  que 
una  part  de  la  vida. 

DON  PAU 

La  més  important. 

ALBERT 

No:  l'accesoria.  Totes  les  satisfaccions  del  món 
exterior  no't  donaran  mai  l'alegria  de  viure, 
aquesta  potenta  alegria  que  fa  la  vida  lluminosa, 
quan  se  té  conciencia  de  seguir  el  camí  dret, 
sense  defalliment  ni  marrada. 

DON  PAU 

Be,  sí,  tot  això  es  molt  bonic;  ja  ho  sabem. 
Però  ni  a  ca'l  sastre  ni  a  ca'l  sabater  la  prenen 
aquesta  moneda. 

albert  (amb  descoratjament) 
Sempre'l  mateix! 

DON  PAU 

I  sí,  sempre!  Sembla  extrany  que  essent,  engi- 
nyer, siguis  tant  poc  pràctic.  Això  que  tu  dius  es- 
taria encertat  si  el  món  fos  d'una  altra  manera. 

albert  (asseient-se  prop  de  la  taula) 
No'm  vols  entendre. 

don  pau  (amb  presumpció) 

Sí  que  t'entenc.  No  soc  tant  tonto  com  te  sem- 
bla. Encara  que  no  tingui  els  teus  estudis,  tinc 
més  experiència  que  tu.  I  la  meva  experiència'm 
diu  que  totes  les  teves  filosofies,  tots  els  teus  sen- 

timentalismes,  no  condueixen  a  res  més  que  a  mo- 
rir-se de  gana.  (Acostant-s'hi  i  posant-li  una  mà 
al 'espatlla.)  Creu-me, Albert:  en  aquest  món  s'ha 
d'esser  positivista! 

ALBERT 

I  què  es  el  positiu,  per  tu? 

DON  PAU 

El  diner;  tot  lo  demés  són  flors  i  violes. 

(L'Albert  arronça  les  espatlles  com  volent 
dir:  «Què  hi  farem!») 

Tu  ets  jove,  i  a  través  de  la  teva  joventut  i  les 
teves  idees,  te  mires  el  matrimoni  d'una  manera 
molt  extranya.  El  matrimoni,  fill  meu,  no  es  res 
més  que  l'unió  d'un  home  i  una  dóna  que  s'asso- 
cien per  explotar  el  negoci  de  la  vida. 

ALBERT 

Això  es  una  immoralitat. 

DON  PAU 

Doncs  així  l'entén  i  el  practica  la  majoria  que 
sab  de  viure. 

ALBERT 

Però  que  mai  ha  conegut  la  veritable  vida;  per- 
què viure  sense  idealitat  no  es  viure. 

DON  PAU 

Be,  mira-t:  si't  seguís  pels  núvols  allí  ont  t'enfi- 
les, no'n  sortiríem  pas;  fes-me  el  favor  de  baixar 

arran  de  terra.  (Apoiat  d'esquena  en  un  cap  de 
la  taula.)  Per  contratemps  que  no's  podien  pre- 
veure, per  puja  de  les  primeres  matèries,  per 
pèrdua  de  mercats,  i  fins,  si  vols,  per  mala  admi- 
nistració meva,  el  nostre  negoci  se'n  va  riu  avall. 
Queda  un  recurs  per  salvar-nos:  no  fora  ésser 
boig  deixar-lo  escapar,  per  preocupacions  senti- 
mentals? Contesta! 

ALBERT 

Veiam  el  teu  recurs,  primer. 

don  pau  (marcant-ho  be) 

Hi  ha  una  xicota  amb  cent  mil  duros  de  dot, 
guapa,  de  bona  família,  que  no's  faria  pregar 
gens  per  casar-se  amb  tu,  salvant-nos  de  la  ruina. 

ALBERT 

I  qui  es  aquest  àngel  providencial  tant  ben  pro- 
veit  de  moneda? 

DON  PAU 

La  Tula.  Me  sembla  que  no  pots  tenir  res  a  dir. 
Com  a  guapa,  més  que  la  Roser;  la  família,  una 
de  les  més  distingides  de  Barcelona;  l'educació, 
esmerada;  de  fortuna,  no'n  parlem.  En  fi:  en  ella 
trobes  reunit  tot  el  que  pots  desitjar  per  la  teva 
felicitat. 

ALBERT 

No  més  hi  falta  una  cosa. 

DON  PAU 

Quina? 

ALBERT 

L'amor. 

DON  PAU 

(enfadat,  girant-li  l'esquena) 

Estem  parlant  de  coses  series  i'm  surts  amb 
ximpleries. 

ALBERT 

No,  perdona.  Si  l'amor  es  cosa  molt  seria!  Per 
mi't  diré  que  es  de  les  més  importants  de  la  vida. 

DON  PAU 

I  be,  encara  que  avui  te  sigui  indiferent,  per- 
què, una  vegada  casats,  no  has  d'estimar-la? 

ALBERT 

Perquè'l  seu  caràcter  i  el  meu  són  com  l'aigua 
i  l'oli :  ja  pots  barrejar-los,  ja,  que  sempre's  des- 
trien. 

DON  PAU 

Però  escolta:  jo  no't  diré  pas  que  l'home  pugui 
prescindir-ne,  de  l'amor:  reconec,  igual  que  tu, 
que  es  una  de  les  coses  absolutament  necessàries 
a  la  vida.  Mes  això  no  vol  dir  que  s'hagi  de  bus- 
car exclusivament  dintre'l  matrimoni.  Tens  prous 
anys  i  prou  coneixença  del  món,  perquè  sigui  ne- 

cessari  aclarir-te  les  meves  paraules  amb  exem- 
ples pràctics. 

ALBERT 

Permet-em.  Això  que  vols  dir  té  un  altre  nom: 
se'n  diu  vici.  I  en  fi:  per  què  cansar-nos  discutint 
coses  indiscutibles?  Si  jo  estimés  la  Tula,  no 
m'hauries  de  pregar  gens  per  casar-m'hi.  Però 
com  que  n'estimo  una  altra,  això  que  tu'm  pro- 
poses fora  una  venda.  I  encara's  té  d'encunyar,  la 
moneda  que  pot  comprar-me. 

DON  PAU 

Si  t'ho  prens  d'aquesta  manera... 

ALBERT 

Ja  veuràs :  cal  anomenar  les  coses  pel  seu  nom, 
si'ns  volem  entendre.  L'home  que,  sigui  com  vul- 
gui, se  casa  amb  una  dóna  pels  diners,  sense  es- 
timar-la, se  ven  al  capritxo  d'ella.  I  si  després 
l'enganya,  si  busca  en  altres  allò  que  no  troba  en 
la  seva,  es  tant  estafa  com  el  que  cobra  una  mer- 
caderia amb  el  propòsit  de  no  entregar-la.  I  tu 
voldries  que  jo  fes  semblant  cosa?  Ah,  no!  No 
més  de  pensar-hi,  tot  el  que  hi  ha  d'honrat  din- 
tre meu  se'm  revolta! 

don  pau  (asseient-se  en  el  balancí) 
I  que  tot  se'n  vagi  en  nom  de  Deu? 

ALBERT 

Salvo  la  dignitat! 

DON  PAU 

Com  si  de  l'altra  manera  la  perdessis! 

ALBERT 

Als  ulls  de  la  majoria,  no,  ja  ho  sé!  El  món  es 
molt  indulgent  pera  aquelles  infàmies  que  tothom 
se  veu  capaç  de  cometre  algun  dia.  Però  jo  soc 
un  jutge  que  mira  molt  més  prim,  i  es  la  meva 
aprovació  i  no  la  dels  altres  la  que  busco. 

DON  PAU 

Doncs,  vaja,  es  una  bogeria  el  que  vols  fer. 

ALBERT 

Mirat  del  teu  punt  de  vista,  sí;  ara  falta  saber 
si  t'ho  mires  malament.  Pera  tu,  el  dot  de  la  Tula 
es  la  cosa  positiva,  de  preu.  I  be :  pera  mi,  el  dot 
moral  de  la  Roser  té  molt  més  preu  encara.  Els 
diners  se'n  van;  l'ànima  sempre  queda. 

DON  PAU 

L'amor  també  passa,  Albert! 

ALBERT 

La  follia  dels  sentits,  vols  dir;  l'amor  no  mor 
mai,  perquè  té  les  arrels  més  fondes.  Tu'm  dius 
que  soc  boig;  potser  sí.  Però  si  acas,  la  meva  bo- 
geria es  més  gran,  més  hermosa  i,  sobre  tot,  més 
moral  que  la  vostra  saviesa. 

don  pau  (en  veu  baixa  i  una  mica  sarcàstic) 
Moral !  Moral ! 

ALBERT 

Oh!  N'hi  ha  dugués,  de  morals.  Una,  variable : 
la  dels  homes  sensats,  que  pesen  amb  trebutxets 
els  beneficis  o  pèrdues  dels  seus  actes.  L'altra,  de 
principis  eterns:  la  dels  somnía-truites,  que  obren 
a  la  bona  de  Deu,  sense  més  preocupació  que  la 
del  bé,  la  veritat  i  la  justícia. 

(S'asseu  en  el  canapè.) 

DON  PAU 

(després  d'un  silenci  s'aixeca  i  va  cap  a  la  taula) 

Albert,  tot  això  es  molt  bonic,  t'ho  repeteixo; 
però'ls  seus  resultats  pràctics  foren  molt  dolents, 
creu-me!  Pensa-t'hi  be,  abans  de  pendre  una  de- 
terminació. D'una  banda  tens  el  benestar  de  tota 
la  teva  vida;  de  l'altra,  la  ruina  amb  les  seves 
conseqüències.  Pensa-t'hi  be  i  esculleix! 

ALBERT 

No  m'hi  tinc  pas  de  pensar :  la  meva  determi- 
nació es  berí  ferma ! 

don  pau  (després  d'un  altre  silenci) 

I  be,  doncs:  si  tu  vols  fer  un  disbarat,  jo't  pri- 
varé de  fer-lo!  (Passa  cap  a  l'esquerra.) 

albert  (amb  tranquilitat) 
Soc  major,  fa  temps. 

don  pau  (aturant-se) 

Oh!  Hi  ha  moltes  maneres  de  tornar  a  bon 
camí  l'ovella  esgarriada! 

ALBERT 

Si  no's  converteix  en  llop  que  ensenyi  les 
dents  i  les  ungles! 

DON  PAU 

Vols  lluitar  contra  la  meva  voluntat? 


ALBERT 

Tu  m'hi  obligues. 

DON  PAU 

Està  be!  Encara  no'm  coneixes! 

(Un  curt  silenci.  L'Albert  en  el  canapè.  Don 

Pau  se  passeja.  Entra  el  Criat  per  la  porta 

del  fons.) 


ESCENA  V 
Els  mateixos  i  el  Criat 


Don  Pau... 
Què  hi  ha? 


EL  CRIAT 


DON  PAU 

EL  CRIAT 

La  senyora  pregunta  a  quina  hora  han  de  dinar 
per  no  perdre'l  tren. 

DON  PAU 

A  les  dotze  en  punt. 

EL  CRIAT 

Molt  be  diu.  (Desapareix  pel  fons.) 


ESCENA  VI 
Don  Pau  i  l'Albert 

ALBERT 

Que  esteu  de  viatge? 

DON  PAU 

Sí.  (Marcat)  La  teva  mamà  i  la  Roser  se'n  van. 
albert  (aixècant-se) 

Aont? 

DON  PAU 

Permet-em  que  no  t'ho  digui.  Després  de  la 
conversa  que  hem  tingut,  ja  pots  compendre  que 
no  fora  prudent. 

ALBERT 

Ah,  vaja!  Es  la  guerra  que  comença? 

DON  PAU 

No!  Prenc  senzillament  les  meves  precaucions, 
per  assegurar  el  teu  benestar  contra  les  teves 
possibles  etzegallades. 

albert  ( indignat) 

El  meu  benestar!...  Acabem  aquesta  farsa!  Es 
únicament  del  seu,  que  vostè's  preocupa! 

DON  PAU 

Albert! 

ALBERT 

Sí!  No'n  té  prou  d'haver  malgastat  la  fortuna 
de  la  mamà  pera  satisfer  els  seus  vicis,  que  ara, 
per  continuar-los,  voldria  vendre-m  a  mi,  com  se 
ven  un  tronc  de  cavalls  el  dia  que  la  necessitat  hi 
obliga! 

don  pau  (ofegat  per  la  ira) 
Com  t'atreveixes!...  Soc  el  teu  pare! 

ALBERT 

Ha  deixat  d'esser-ho,  moralment,  al  voler  des- 
truir la  meva  felicitat  per  explotar-me! 

DON  PAU 

Insolent!...  Mal  fill!... 

ALBERT 

No!  Defenso  la  direcció  de  la  meva  vida,  que 
es  ben  meva!  I  sempre  la  defensaré  contra  tot- 
hom qui  vulgui  torçar-la! 

DON  PAU 

Ja  pots  anar-te'n,  doncs !  I  no  pensis  posar  més 
els  peus  aquí,  tant  com  no  mudis  de  conducta! 

ALBERT 

Me  treu  de  casa? 

DON  PAU 

Els  fills  que's  revolten,  que  insulten  als  pares, 
no  hi  tenen  dret  a  la  llar  pairal! 

ALBERT 

Està  be!  En  canvi  de  la  que  vostè  vol  pendre-m, 
jo  me'n  faré  una  altra  de  més  noble,  més  ferma, 
més  alegre!  (Se'n  va  pel  fons.) 

ESCENA  ÚLTIMA 
Don  Pau  i  Donya  Isabel 

donya  isabel 
(que  ha  sortit  un  moment  abans,  quedant-se  en 
la  primera  porta  de  la  dreta,  s'acosta  al  seu 
marit) 

Pau!  Què  es  això?  Què  ha  passat? 

don  pau  (passejant-se  agitadament) 

Que  el  teu  fill  es  un  insolent!  M'ha  trencat  el 
respecte  de  la  manera  més  ofensiva! 

DONYA  ISABEL 

Però,  per  què?  Explica-t! 


TELÓ 


ACTE  TERCER 


ACTE  TERCER 


La  mateixa  decoració 


ESCENA  PRIMERA 

La  Roser  i  Donya  Isabel 
(A  l 'aixecar-se  la  cortina  la  Roser  està  asse- 
guda en  el  canapè,  apoiada  de  colzes  en  un 
dels  braços  del  mateix,  tapant-se  la  cara 
amb  un  mocador.  Al  cap  duna  estona  surt 
donya  Isabel  amb  una  maleta,  i  al  veure 
a  la  Roser  fa  un  gest  de  llàstima;  deixa  la 
maleta  sobre  la  taula  i  s'acosta  a  la  noia 
molt  poc  a  poc,  sense  que  ella  se  n'adoni.) 


DONYA  ISABEL 

(posant-li  les  mans  a  les  espatlles) 
Roser!...  Fes  el  cor  fort,  filla  meva! 

ROSER 

Jo  prou  ho  desitjo!...  Però  no  puc,  no  puc! 
(S'aixeca  i  diu,  amb  desesperació  concentrada:) 

Si  més  valdria  ésser  morta!  (Baixa  cap  al  pros- 
ceni.) 

DONYA  ISABEL 

Criatura!  Quan  tot  just  comences  a  viure! 

ROSER 

1  què  serà  la  meva  vida! 

DONYA  ISABEL 

(baixant  també  cap  al prosceni) 

Com  la  de  tots,  Roser.  Tots  hi  passem  per 
aquestes  proves  doloroses  que  fan  desitjar  la 
mort;  i  un  viu...  i  s'aconsola...  i  fa  el  seu  camí 
pel  món. 

ROSER 

Sepulcre  dolorós  d'una  ànima  morta! 

DONYA  ISABEL 

No  ho  creguis.  Quan  tornis  a  trobar  l'amor  en 
el  teu  camí,  tornarà  a  reviure  la  teva  ànima  i  treurà 
florida  nova. 

ROSER 

(amb  feréstega  desesperació) 
Però  vostè  no  veu  que  fins  això  es  impossible! 

donya  isabel  (carinyosa) 
T'enganyes,  Roser... 

ROSER 

Sí,  tot,  tot  es  impossible!  L'home  que  jo  estimo 
no  pot  unir-se  amb  mi;  els  que  m'esposarien  jo 
no  puc  estimar-los  mai!  (Puja  cap  al  fons.)  Per 
què  no'm  deixaven  amb  el  meu  pare! 

DONYA  ISABEL 

Què  dius! 

roser  ( mitg  girada ) 

Avui  podria  casar-me  amb  un  pagès  com  jo, 
i  fora  feliça.  Ara  no  pot  ésser :  soc  una  planta 
trasplantada  que  no  pot  arrelar  enlloc.  (Baixant 
la  veu.)  Que  me  n'han  fet  de  mal ! 

donya  isabel  (amb  sentiment) 
I  tant  de  bé  que  jo't  volia! 

ROSER 

Té  de  saber-se  fer...  (Baixant  la  veu,  que  quasi 
no  se  sent.)  i  no  fer-lo  a  mitges. 

donya  isabel  (aclaparada) 
Deu  meu! 

ROSER 

Ja  no  té  remei ! 

(Surt  lentament  per  la  porta  primera  de  la 
dreta,  arrencant  en  plor  en  el  moment  de 
desaparèixer.  Donya  Isabel  s'asseu  vora  de 

la  taula  i  plora  silenciosament.  Una  pausa. 
Després  surt  don  Pau  per  la  segona  porta 
de  la  dreta,  amb  el  berret  a  la  mà,  a  punt 
d'anar-se'n.) 

ESCENA  II 
Donya  Isabel  i  Don  Pau 

DON  PAU 

Ja  teniu  l'equipatge  arreglat? 

donya  isabel  (aixugant-se 'Is  ulls) 
Falta  poca  cosa. 

DON  PAU 

I  ara!  Per  què  plores? 

DONYA  ISABEL 

La  Roser  m'ha  trencat  el  cor...  Com  sofreix,  la 
pobre! 

don  pau  (passa  a  l'esquerra) 

Que  n'ets  d'ignocenta!  Sembla  mentida  que 
amb  els  teus  anys  encara't  deixis  enganyar  per 
les  llàgrimes  fingides  d'aquesta  gata  moixa! 

DONYA  ISABEL 

No...  La  Roser  serà'l  que  vulguis,  però  d'hi- 
pòcrita mai  n'ha  sigut.  L'estima  de  cor,  a  l'Albert! 


DON  PAU 


L'estima!...  I  be,  suposem  que  l'estimi:  que  es 
culpa  nostra?  Que  hem  de  sacrificar  la  fortuna 
del  noi  per  donar-li  gust  an  ella? 


DONYA  ISABEL 

I  qui  t'assegura  que  no'ls  estem  sacrificant 
a  tots  dos? 


DON  PAU 

Vaja,  vaja!  No  surtis  amb  tonteríes! 

DONYA  ISABEL 

Mira,  Pau:  no  es  la  dóna  ofesa  la  que  parla:  es 
la  mare,  que  tem  per  la  sort  del  seu  fill.  D'aquest 
matí  ensà  que'l  meu  cap  no  para...,  i  el  meu  cor 
dubta. 

DON  PAU 

No'm  ve  de  nou.  L'extranyesa  fora  que  no  m'a- 
moinessis  amb  les  teves  vacilacions  de  sempre. 


DONYA  ISABEL 

Si  haguessis  sentit  el  que'm  deia  la  Roser,  si 
haguessis  vist  el  seu  desconsol,  dubtaries  com  jo 
mateixa.  Figura-t  que  l'Albert  també  l'estimi  fon- 

dament  an  ella :  creus  que  podrà  ésser  feliç,  ca- 
sant-se amb  una  altra? 

DON  PAU 

I  per  què  no?  Tot  s'oblida  en  aquest  món. 

DONYA  ISABEL 

No  ho  creguis.  Quan  l'amor  ha  posat  les  arrels 
fondes,  no  hi  ha  res  que  pugui  arrencar-lo  de 
l'ànima! 

DON  PAU 

Molt  be!  La  frase  es  d'un  perfecte  romanticisme. 
Pot  saber-se  de  quina  novela  l'has  treta? 

DONYA  ISABEL 

No  te'n  burlis,  Pau:  l'experiència  de  la  vida 
m'ho  ha  ensenyat;  de  la  meva  mateixa  vida.  Mira 
tu  si  me  n'has  donat  de  motius  perquè  t'avorrís, 
i  no  he  pogut  avorrir-te! 

DON  PAU 

Be,  be :  no  entrem  en  discussions  inútils.  Tot 
això  són  cabòries,  que  no  val  ni  la  pena  de  par- 
lar-ne. 

DONYA  ISABEL 

Cabòries,  dius?  Se  tracta  de  la  felicitat  o  la 
desgracia  del  meu  fill. 


DON  PAU 

Però,  com  l'entens,  aquesta  felicitat?  Te  creus 

que  consisteix  en  satisfer  tots  els  capritxos,  sense 
pensar  en  les  conseqüències?  Encara  que  avui 
l'Albert,  encegat  per  la  seva  fal·lera,  parli  de  ca- 
sar-se amb  la  Roser,  pots  estar  ben  segura  que 
en  acabat  se'n  penediria. 

donya  isabel  (amb  convenciment) 

Si  verament  l'estima,  no! 

(S'asseu  altra  vegada  vora  la  taula.) 

DON  PAU 

Fuig,  ignocenta!  Que  no  sabem  què  són, 
aquestes  coses?  Al  passar  la  primera  foguerada 
i  trobar-se  carregat  de  fills,  tenint  de  treballar 
desesperadament  per  guanyar-los  la  vida,  ell 
fóra  el  primer  de  maleir-nos,  si  no'l  privéssim 
de  fer  semblant  etzegallada.  Mentres  que  si's 
casa  amb  la  Tula,  beneirà  la  nostra  previsora 
energia. 

DONYA  ISABEL 

Les  riqueses  no  donen  la  felicitat. 

DON  PAU 

Però  ajuden  a  trobar-la. 

DONYA  ISABEL 

Quan  van  acompanyades  de  l'amor... 
(Don  Pau  arronça  les  espatlles  i  passa  cap  al 
fons.) 

Ai  del  que  se'n  veu  privat  en  aquesta  vida! 

I  l'Albert  no  es  un  cor  distret.  Si  estima  la 
Roser  no  l'oblidarà  mai.  Com  més  lluny  la  tin- 
gui dels  ulls,  guardarà'l  seu  record  més  endins 
de  l'ànima.  I  aquest  corc  anirà  rosegant-lo  nit 
i  dia... 

DON  PAU 

Vaja,  vols  fer  el  favor  de  no  dir  ridiculeses? 
Estàs  insoportable,  amb  aquesta  mania  de  lo  trà- 
gic. Tot  ho  veus  negre...,  tot  se  t'afiguren  cata- 
clismes, com  els  que  passen  en  drames  i  comè- 
dies... No,  dóna,  no!  En  la  vida  tot  va  d'altra  ma- 
nera més  vulgar,  més  senzilla :  no  n'hi  han  de 
tragèdies.  I  això  de  l'Albert  es  tant  sols  un  capritxo, 
tant  fort  com  vulguis,  però  que  passarà,  com  pas- 
sen tots.  Estic  segur  que  no  trigarà  quinze  dies 
a  presentar-se  tot  moix,  demanant  que'l  casem 
amb  la  Tula. 

DONYA  ISABEL 

■ 

I  si  no  tornava?  Si,  desesperat... 
(Horroritzada  de  la  seva  idea,  esclata  en  plor, 

de  cap  damunt  la  taula.) 
Oh,  Deu  meu! 

DON  PAU 

(s'estremeix  de  primer; però,  refent-se  desseguida, 
diu  amb  duresa:) 

No'm  vinguis  amb  més  tonteríes! 

(Després  d'una  petita  pausa,  anant  cap  a  la 

porta  de  sortida.) 
Sembla  extrany  que  una  dóna  de  seny... 

DONYA  ISABEL 

Pau,  l'angunia'm  mata!  Aquestes  lluites  entre 
pares  i  fills  són  horribles!  A  quants  infeliços  no 
han  costat  la  vida! 

DON  PAU 

(tombant-se  neguitós;  amb  imperi) 
Vaja,  prou,  prou! 

(Donya  Isabel  s'aixeca  i's  queda  mirant  al  seu 
marit,  que  li  gira  l'esquena,  lluitant  amb  la 
por  que  li  té,  fins  que  a  l'últim  esclata:) 

DONYA  ISABEL 

Però  tu't  creus  que  jo  hi  puc  viure  d'aquesta 
manera,  separada  del  noi,  amb  el  cor  oprimit  per 
la  por  d'una  desgracia? 

DON  PAU 

(se  gira  sorprès  en  la  llinda  de  la  porta;  després 
d'una  petita  pausa  diu:) 

I  quina  culpa  hi  tinc  si  ets  tant  maniosa? 

DONYA  ISABEL 

(amb  força;  horroritzada  del  que  diu) 

Deu  me  perdó!  Jo  crec  que  no  l'estimes,  al 
teu  fill! 

DON  PAU 

Més  que  tu! 

DONYA  ISABEL 

No!  Si  l'estimessis,  compendríes  les  meves  an- 
gunies. (Amb  fermesa.)  No  pot  ser  que  l'Albert 
estigui  més  temps  fóra  de  casa!  No  pot  ser!  No 
ho  vui! 

DON  PAU 

(avençant  vers  ella,  bo  i  mirant-la  fixament) 

No  ho  vols?  I  qui  ets  tu  pera  no  voler  una  cosa 
davant  meu? 

DONYA  ISABEL 

(esma-perduda;  amb  gran  prec) 
Pau,  tingues  compassió!  Soc  mare! 

DON  PAU 

Tu?  Maraça,  ets!  Per  estalviar  una  petita  pena 
al  teu  fill  faries  la  desgracia  de  tota  la  seva  vida! 
No  més  sabs  veure  que  sofreix...  Què  hi  fa  que 
ara  sofreixi?  Fent-li  passar  aquest  sofriment  li 
n'estalvio  molts  i  molts  d'altres  pera  més  endavant. 
Veges  dels  dos  qui  l'estima  més. 

DONYA  ISABEL 

I  si  t'enganyessis? 

DON  PAU 

Acabem!  L'Albert  s'ha  de  casar  amb  la  Tula, 
i  s'hi  casarà!  Ja  sabs  que  quan  vui  una  cosa  sé 
sortir-me  amb  la  meva.  (4  punt  d'anar-se'n.)  Si 
vingués  mentres  soc  fóra,  encara  que'ls  criats  ja 

tenen  ordes  meves  de  no  deixar-lo  entrar,  guar- 
da-t  d'escoltar-lo! 

donya  isabel  (amb  prec) 

Pau!... 

(Troba  la  dura  mirada  del  seu  marit  i  acota'l 
cap,  vençuda.) 

DON  PAU 

Tingueu-ho  tot  amanit  per  marxar.  Vaig  al 
banc  i  torno  desseguida. 

(Surt  pel  fons.  Donya  Isabel  queda  abatuda, 
tal  com  estava  al  començar  l'escena  amb  el 
seu  marit.  Després  d'un  silenci  entra  l'Albert 
pel  jardí,  molt  recelós,  i  contempla  la  seva 
mare  amb  compassió  i  tristesa.) 


ESCENA  III 
Donya  Isabel  i  l'Albert 

ALBERT 

(en  veu  baixa  i  amb  molt  sentiment) 
Mamà! 

donya  isabel  (fent  un  surt) 
Tu,  Albert!  (S'aixeca.) 

ALBERT 

Si,  jo...  Jo,  que  per  veure  a  la  meva  mare  he 
d'entrar  d'amagat,  comprant  al  jardiner,  com  si 
vingués  a  cometre  un  crim! 

donya  isabel  (amb  prec  dolorós) 
Fill  meu!... 

ALBERT 

Sembk  que  no  pugui  ésser,  veritat?  (Pausa.) 
Però  encara  es  més  dolorós  que  tu  puguis  re- 
bre-m  com  a  un  extrany,  sense  allargar-me  els 
braços! 

DONYA  ISABEL 

(impulsivament,  amb  un  crit  sortit  de  l'ànima) 
Albert!... 

(Tots  dos  van  a  abraçar-se.  Ella's  recorda  del 
seu  marit  i  diu,  amb  veu  defallida  i  la  cara 
crespada  pel  dolor,  contenint  amb  el  gest  el 
seu  fill:) 

No,  no:  ves-te'n...  Si'l  teu  pare  tornava... 

ALBERT 

(després  d'un  silenci,  amb  fonda  pena) 

Oh,  mamà!  Fins  ont  hem  arribat!  Qui'ns  ho 
hagués  hagut  de  dir,  que  un  dia  tindries  por 
que't  trobessin  amb  el  teu  fill,  amb  el  teu  Albert, 
que  tant  estimaves!  Qui'ns  ho  hagués  hagut  de 
dir,  que  te'l  treuríes  del  davant,  com  un  pobre 
que  amoína! 

DONYA  ISABEL 

Per  Deu,  Albert!... 

ALBERT 


I  tot,  per  què?  Perquè  vui  ésser  bo,  perquè  vui 
ésser  honrat,  perquè  vui  casar-me  amb  la  dóna 
que  estimo! 

(Després  d'una  pausa,  amb  veu  tremolosa  de 
llàgrimes.) 

Què  es  trist  això!  Què  es  trist  veure-s  obligat 
a  dubtar  de  la  mare,  de  la  seva  ànima,  del  seu 
amor! 

DONYA  ISABEL  (COm  boja) 

No...  no!  això  mai!  (Corre  cap  an  ell  amb  els 
braços  oberts.)  Fill!  Fill  meu! 

albert  (abraçant-la) 

Mare! 

(Queden  abraçats  bona  estona,  sense  dir  res, 
plorant.) 

donya  isabel  (sense  deixar-lo) 

Que  me  n'has  fet,  de  mal!  Dubtar  del  meu 
amor! 

ALBERT 

Si  sapiguessis  com  me  nuava'l  cor  aquest 
dubte! 

DONYA  ISABEL 

No  hi  tornis  mai  més,  sents?  Mai  més!  Es  un 
dolor  massa  gran  pel  cor  d'una  mare! 

ALBERT 

No't  sàpiga  greu:  beneeix-lo,  aquest  dolor,  que 
regenera.  El  teu  cor  dormia,  i  s'ha  despertat. 
(Privant-la  d'enraonar.)  No,  no...  no'n  parlem 
més.  Ara  ja  es  passat.  Ja  l'he  tornada  a  trobar,  la 
meva  amorosa,  la  meva  santa  mare! 

DONYA  ISABEL 

(amb  prec  i  no  gosant) 
Sí,  però...  ves-te'n,  fill  meu! 

ALBERT 

No  pot  ésser. 

DONYA  ISABEL 

I  si'l  teu  pare  torna!... 

ALBERT 

He  vingut  per  defensar  la  meva  felicitat  davant 
del  teu  cor,  i  res  podrà  privar-me'n!  (Després 
d'una  pausa.)  Escolta,  mamà.  Tu,  que  ets  tant 
bona,  com  es  que  vols  ajudar  a  fer  la  desgracia 
del  teu  fill? 

DONYA  ISABEL 

Què  dius,  Albert! 

ALBERT 

Que  no'm  coneixes,  encara?  Que  no  l'has  en- 
devinada,  aquesta  ànima  que  porto  dintre,  ena- 
morada de  tot  allò  que  es  bell,  de  tot  allò  que  es 
just,  de  tot  allò  que  es  bo? 

DONYA  ISABEL 

Oh,  sí! 

ALBERT 

I  doncs!  Per  què  vols  que  fassi  una  baixesa? 

DONYA  ISABEL 

Jo! 

ALBERT 

Sí,  tu,  mamà!  Tu  sabs  que  estimo  la  Roser 
i  voldries  que'm  casés  amb  una  altra. 

DONYA  ISABEL 

Jo  vui  la  teva  felicitat...  Tots  la  volem... 

ALBERT 

I  tots  treballeu  per  robar-me-la! 

DONYA  ISABEL 

(després  d'un  silenci) 
Tant  l'estimes,  la  Roser! 

ALBERT 

No  sabs  si  es  gran  el  meu  amor  per  tu?  Doncs 

a  totes  dues  us  estimo  igual.  A  tu,  com  a  mare; 
a  ella,  com  a  esposa.  Ja  veus  que  no  puc  estimar- 
la  més! 

DONYA  ISABEL 

Però,  i  la  nostra  situació,  Albert!  Que  no  hi 
penses? 

albert  (amb  tristesa) 

Tu  també,  mamà?  Tu  també  vols  vendre'l  teu 
fill  per  un  grapat  de  moneda! 

DONYA  ISABEL 

(ferida  en  l'ànima) 

Què  dius!  Si  jo  no  més  penso  en  tu,  en  el  teu 
pervindre! 

ALBERT 

El  meu  pervindre!  Deixa  que  me'l  fassi  jo  ma- 
teix noblement,  amb  el  fruit  del  meu  treball,  no 
amb  el  preu  vergonyós  de  la  meva  persona.  Que 
no  ho  veus  que  m'envileixes,  volent  que  compri 
el  meu  benestar  unint-me  amb  una  dóna  que  no 
estimo? 

DONYA  ISABEL 

(amb  prec,  volent  commoure-l) 
Després  pots  estimar-la! 

ALBERT 

No,  mai!  Tu  coneixes  la  Roser;  tu  sabs  quin 

cor  més  hermós  es  el  seu;  tu  has  vist  com  la 
seva  manera  de  pensar  i  de  sentir  respon  a  les 
meves  idees  i  sentiments;  ella  i  la  Tula  són  el  dia 
i"  la  nit,  la  veritat  i  la  mentida.  Ja  veus  que  esti- 
mant l'una  no  es  possible  que  mai  pogués  estimar 
l'altra. 

DONYA  ISABEL 

(després  d'un  silenci) 
I  la  ruina  no't  fa  por?  No  t'espanta  ésser  pobre? 

ALBERT 

Pobre!  (Amb  entusiasme.)  Qui  més  ric  que  jo? 
Tinc  la  joventut,  l'amor  i  el  treball  i  oberta  de 
bat  a  bat  la  vida! 

DONYA  ISABEL 

(abraçant-lo  cor-presa  del  seu  entusiasme) 

Oh  fill  meu !  Que  n'estic  d'orgullosa  d'esser  la 
teva  mare! 


ALBERT 

No  m'he  enganyat!  Ja  ho  sabia  que  la  noblesa 
de  la  teva  ànima  faria  esclatar  la  llosa  de  plom 
que  l'ofegava!  Quina  força'm  dona  saber  que'm 
comprens  i  estàs  de  la  meva  banda! 

DONYA  ISABEL 

(tornada  a  la  realitat  per  les  paraules  del  seu 
fill;  amb  defalliment) 

Sí...  però... 

ALBERT 

(veient  que  sa  mare  calla) 

Què? 

donya  isabel  (apartant-se  d'ell) 
Quina  lluita,  la  que  t'espera! 

Albert  (seguint-la) 
Tu  m'ajudaras  i  triomfarem! 

DONYA  ISABEL 

(dreta,  al  costat  de  la  taula,  amb  els  ulls  baixos 
i  veu  que  quasi  no  se  sent) 

No  puc! 

albert  (amb  sorpresa) 

No  pots? 

donya  isabel  (encara  en  veu  més  baixa) 
No. 

ALBERT 

Per  què? 

(Donya  Isabel  no  contesta;  s'asseu,  posa  els 
colzes  sobre  la  taula  i  el  cap  entre  les  mans. 
L'Albert  la  contempla  tristament.  Després 
d'un  llarg  silenci  diu  amb  dolor:) 
Pobre  màrtir!  Pobre  ànima  encongida,  que  no 
pot  redreçar  ni  l'amor  de  mare!  (Després  d'una 
altra  pausa.)  Quin  crim  han  comès  amb  tu! 


SOL  IXENT 


123 


DONYA  ISABEL 

(redreçant  el  cap  i  mirant-lo  fixament) 
Què  vols  dir? 

albert  (concentrat) 
Res,  res!  No  m'ho  preguntis! 

donya  isabel  (aixecant-se) 

Vui  saber-ho,  Albert!  Les  teves  paraules  ama- 
guen un  mal  pensament! 

albert  (esclatant) 

Oh,  mamà!  Que't  penses  que  no  ho  sé  fins 
a  quin  punt  es  miserable  la  teva  vida?  Que't 
creus  que  no'l  sento'l  clam  de  dolor  de  la  teva 
ànima  desvalguda?  Oh,  sí!  Fa  molt  temps  que  les 
lïàgrimes  de  les  teves  nits  solitàries  me  recremen 
les  entranyes! 

DONYA  ISABEL 

(que  ha  caigut  altra  vegada  asseguda) 
Calla,  per  Deu,  calla! 

ALBERT 

Si'n  fa  d'anys  que  vaig  endevinar-la  aquesta 
horrible  tragèdia  de  l'esposa  abandonada!  Quasi 
era  una  criatura,  que  ja  la  llegia  en  el  rastre  que 
en  tos  ulls  les  llàgrimes  deixaven.  Tot  el  teu  dra- 
ma interior  l'he  anat  vivint,  sanglot  per  sanglot, 
ferida  per  ferida.  El  meu  cor  ha  sagnat  quan  el 

teu  sagnava,  maleint  l'home  que  escarnia  el  teu 
amor,  la  teva  dignitat,  els  teus  drets  d'esposa! 

donya  isabel  (horroritzada) 
Es  el  teu  pare,  Albert! 

ALBERT 

(amb  ironia  trista) 

Sí,  tens  raó!  T'ha  ofès,  t'ha  trait,  a  tu,  que  m'has 
donat  la  teva  sang  i  la  teva  vida,  i  no  puc  odiar-lo, 
perquè...  perquè  es  el  meu  pare!  (Una  pausa.)  Si 
he  sofert!  Del  teu  sofriment  i  d'aquesta  horrible 
lluita  que'm  destroçava  l'ànima!  Veia'l  teu  dolor 
i  no  podia  fer  res  per  alleugerir-lo!  Res  més  que 
estimar-te...  Per  xò  el  meu  amor  ha  estat  tant 
gran!  Volia  que  ell  omplenés  tota  la  teva  vida! 

DONYA  ISABEL 

Que  ets  bo! 

ALBERT 

No  ha  sigut  possible!  No  n'hi  ha  prou  amb 
l'amor  de  mare  pera  fer  reflorir  l'ànimafde  la 
dóna!  Malgrat  tots  els  meus  afanys,  he  vist  com 
t'anaves  consumint  de  melangia,  com  minvava  la 
teva  salut,  com  se  marcia  la  teva  bellesa;  i  he 
jurat  pel  teu  dolor  no  casar-me  mai  sinó  amb  la 
dóna  que  estimés  amb  tota  l'ànima! 

DONYA  ISABEL 

Que  ets  bo! 

ALBERT 

I  tu  volies  que  tenint  per  mirall  la  teva  vida'm 
casés  sense  amor!  Oh,  mamà!  Que  no't  recordes 
del  teu  martiri?  La  vida  sense  amor!  Quin  desert 
més  aspre!  Quina  lluita  salvatge  entre 'ls  dos  po- 
bres engrillonats  a  la  mateixa  cadena!  Quin  tor- 
ment  sens  fi  ni  repòs  pel  més  bo,  pel  més  dèbil ! 

DONYA  ISABEL 

Oh,  sí;  es  veritat! 

ALBERT 

Desperta-t,  pobre  ànima  adormida!  No  ho  vul- 
guis que'l  teu  fill  pugui  ésser  el  butxí  d'tina  po- 
bre dóna! 

DONYA  ISABEL 

No,  no! 

ALBERT 

No  ho  vulguis  que  com  tu's  corsequi  d'anyo- 
rament,  lluny  de  l'amor,  de  la  felicitat  somniada! 

DONYA  ISABEL 

Oh,  no,  mai ! 

(A  mida  que'l  seu  fill  parlava,  s'ha  anat  aixe- 
cant, i  ara  està  dreta,  transfigurada,  la  cara 
resplendenta,  com  si  Viluminés  la  llum  inte- 
rior que  les  paraules  de  V Albert  han  en- 


126 


J.  POUS  I  PAGÈS 


cès  en  la  seva  ànima.  Va  resoluda  cap  a  la 
primera  porta  de  la  dreta  i  crida:) 
Roser! 

ALBERT 

(contemplant-la  amb  fonda  emoció) 
Oh,  mare,  quin  goig!  La  teva  ànima  ressucita! 

ESCENA  IV 
Els  mateixos  i  la  Roser 

donya  isabel  (cridant) 

Roser! 

roser  (des  de  dintre) 

Què  mana? 

DONYA  ISABEL 

Vina. 

ROSER 

(adonant-se,  al  sortir,  de  l'Albert;  amb  fonda 
emoció) 

Albert!... 

ALBERT 

Vida  meva!  La  lluita  es  acabada! 

DONYA  ISABEL 

(agafant  la  Roser  per  una  mà  amb  força) 
Digues,  Roser:  l'estimes  de  tot  cor? 

ROSER 

M'ho  pregunta! 

DONYA  ISABEL 

I  el  faràs  ben  feliç? 

ROSER 

Es  el  bell  somni  de  la  meva  vida! 

DONYA  ISABEL 

(obrint  els  braços  amb  amor) 
Veniu,  fills  meus!  Uniu-se  en  els  meus  braços! 

ROSER 

Mare! 

ALBERT  ' 

Beneida  siguis! 

(Els  tres  queden  abraçats.) 

DONYA  ISABEL 

(després  d'un  silenci) 

No  vui  que  la  vostra  ànima's  migri  i  decan- 
deixi com  planta  reclosa  que  no  veu  el  sol.  Esti- 
meu-se! Goseu  de  la  vida!  Sigueu  feliços! 

ALBERT 

I  tu  amb  nosaltres. 

ROSER 

Sí,  sempre  vora  nostre. 

DONYA  ISABEL 

Serà  una  caritat  que  fareu  a  la  pobre  desval- 
guda d'amor.  Ja  que  no  he  conegut  l'alegria  de 
viure,  que  un  raig  de  la  vostra  ilumini  el  cap- 
vespre de  la  meva  vida. 

ALBERT 

I  el  pare  de  la  Roser? 

DONYA  ISABEL 

Ara  mateix  anirem  a  demanar-li  el  seu  consen- 
timent. El  cotxe  que'ns  hi  ha  de  dur  no  pot  tri- 
gar gaire.  El  que  havia  de  servir  per  separar-vos 
servirà  per  unir-vos  més  depressa. 

(Se  sent  la  veu  de  don  Pau,  que  diu  en  el  fons: 
Aviseu-me,  aixís  que  arribi!) 

donya  isabel  (amb  terror) 
El  teu  pare! 

ALBERT 

Sí. 

donya  isabel  (refent-se) 

Aneu-se'n. 

albert  (amb  recança) 

Mamà... 

donya  isabel  (resoluda) 
Aneu-se'n,  us  dic! 

(L'Albert  i  la  Roser  surten  per  la  primera 
porta  de  la  dreta.  Donya  Isabel  la  tanca,  se 
queda  dreta,  s'aixuga  la  cara,  recull  les  se- 
ves forces  i  espera  que  arribi  el  seu  marit.) 


ESCENA  V 
Donya  Isabel  i  Don  Pau 


don  pau  (entrant  pel  fons) 

Ja  està  tot  enllestit?  Desseguida  tindrem  el 
cotxe  a... 

(Adonant-se  de  l'actitut  de  la  seva  dóna,  la 
mira  fixament  en  silenci.  Després  li  pre- 
gunta bruscament:) 

Que  ha  vingut,  l'Albert? 

donya  isabel  (sense  moure-s) 

Sí. 

don  pau  (acostant-s'hi  menaçador) 
1  l'has  escoltat? 

9 

DONYA  ISABEL 

Sí. 

DON  PAU 

Aixís  compleixes  les  meves  ordes? 

donya  isabel  (amb  fermesa) 
Es  el  meu  fill ! 

DON  PAU 

Que  perdràs  amb  les  teves  tonteríes ! 

DONYA  ISABEL 

No:  si  precisament  vui  salvar-lo. 

don  pau  (amb  menyspreu) 
Salvar-lo,  tu!... 

donya  isabel  (amb  força ) 

Sí :  de  caure  en  l'abim  que  ha  engolit  la  meva 
ditxa! 

DON  PAU 

Què  vols  dir? 

DONYA  ISABEL 

Pregunta-ho  a  la  teva  conciencia.  (Redreçant- 
se  amb  actitut  venjadora.)  Pau !  Què  has  fet  de 
la  meva  vida? 

DON  PAU 

(pertorbat  pel  to  i  l'actitut  de  la  seva  dona; 
reculant) 

No  t'entenc ! 

donya  isabel  (avençant  cap  a  ell) 

No  m'entens!  No  l'entens,  el  clam  de  dolor  de 
l'esposa  abandonada,  traida,  que't  ve  a  demanar 
compte  de  les  teves  infàmies ! 

DON  PAU 

(amb  ràbia ,  però  dominat,  mal  que  no  vulgui) 
Isabel !... 

DONYA  ISABEL 

Oh,  sí!  T'extranya  que  la  víctima  resignada's 
redressi  de  cop  furient  contra'l  butxí?  Es  que  ha 
arribat  l'hora  de  la  justícia!  Fins  avui  he  viscut 
plorant  en  les  tenebres  de  tomba  dolorosa!  Tu 
vas  sepultar-m'hi  després  d'haver  ferit  el  meu 
cor,  d'haver  destruit  la  meva  voluntat,  d'haver 
estemordit  la  meva  ànima!  Avui  he  obert  els  ulls, 
i  m'hi  ofego  en  aquest  ambient  de  mort!  Vui  res- 
sucitar  a  la  llum,  a  la  vida !  Ja  he  plorat  prou ! 
Ja  he  sofert  prou  en  la  soletat  i  el  silenci !  També 
hi  tinc  dret  a  gosar  i  a  ser  feliça ! 

don  pau  (amb  ironia) 

Desgraciada!  Te  déus  pensar  que  encara  tens 
quinze  anys! 

DONYA  ISABEL 

No :  ja  ho  sé  que  la  meva  vida  es  perduda  per 
sempre!  Però  la  puc  veure  renéixer  en  el  meu 
fill,  encara!  El  meu  dolorós  calvari  haurà  servit 
d'alguna  cosa!  Ell  serà  feliç,  si  jo  no  he  pogut 
ser-ho! 

DON  PAU 

(després  d'un  silenci) 
I  com  la  pensas  fer,  la  seva  felicitat? 

DONYA  ISABEL 

Casant-lo  amb  la  dóna  que  estima! 

DON  PAU 

Amb  la  Roser? 

donya  isabel  (amb  fermesa) 

Sí!  - 

DON  PAU 

I  creus  fer-lo  feliç,  tirant-lo  a  la  misèria? 

DONYA  ISABEL 

Vols  misèria  més  gran  que  la  d'un  matrimoni 
sense  amor?  La  nostra  vida  n'es  un  bon  exemple! 

DON  PAU 

(refet  ja  del  tot) 
Be :  acabem !  Tot  això  són  cabòries  que  t' ha 


SOL  IXENT 


133 


ficat  al  cap  l'Albert.  El  noi  s'ha  de  casar  amb  la 
Tula  i  s'hi  casarà,  pesi  a  qui  pesi! 

donya  isabel  (resoluda) 
T'enganyes! 

don  pau  (amb  imperi) 

Pesi  a  qui  pesi !  Tu  has  de  respectar  la  meva 
autoritat ! 

DONYA  ISABEL 

N'estic  deslliurada! 

DON  PAU 

Soc  el  teu  marit! 

DONYA  ISABEL 

No  l'has  sigut  mai!  Tu  eres  l'amo;  jo  l'esclava! 
I  be,  doncs:  avui  l'esclava's  revolta!  No  per  ella, 
no :  pel  seu  fill ! 

DON  PAU 

Te  revoltes?...  Infeliça!  Vols  lluitar  contra  la 
meva  voluntat?  No  ho  veus  que  per  mi  ets  un  bri 
de  palla,  que  de  qualsevol  manera's  blinca? 

DONYA  ISABEL 

L'amor  de  mare  enforteix  la  meva  ànima  de- 
fallida! 

don  pau  (menaçador) 
Doncs,  be :  tu  ho  has  dit!  Seré  l'amo!  L'amo, 

que  mana,  que  vol  que  l'obeeixin,  sents?  I  cas- 
tiga als  que's  revolten! 

donya  isabel  (desafiant-lo) 
Ja  no'm  fas  por! 

DON  PAU 

No  vols  respectar  la  meva  autoritat?  Respecta- 
ràs la  meva  força ! 

(En  actitut  menaçadora.) 

DONYA  ISABEL 

Tinc  el  meu  fill,  per  defensa! 

DON  PAU 

I  què  t'has  pensat  que  ha  de  fer-me,  el  teu  fill? 

(Avença  cap  a  ella,  cego  de  ràbia.) 

DONYA  ISABEL 

(recala  espaordida  cap  a  la  porta  de  la  dreta, 
cridant:) 

Albert!  Albert! 

(La  porta  s'obre  i  surten  l'Albert  i  la  Roser. 
L'Albert  s'interposa  entre  son  pare  i  sa 
mare,  amparant-la  amb  el  gest;  la  Roser 
s'abraça  amb  ella.) 

ESCENA  DARRERA 

Els  mateixos,  l'Albert  i  la  Roser,  i  després 
el  Criat 

ALBERT 

(al  seu  pare,  amb  to  imponent,  però  serè) 

Es  la  meva  mare...  Respecti-la! 

(Don  Pau  s'atura  confós,  sense  saber  què  fer. 
Després  va  reculant  pausadament  cap  a  l'es- 
querra.) 

DON  PAU 

(amb  una  mirada  d'odi  i  veu  fosca,  a  donya  Isa- 
bel, V Albert  i  la  Roser,  que  fan  grop  a  la  dreta) 

Podeu  estar  contents :  heu  destruit  la  família ! 

donya  isabel  (amb  dolor) 

No!  Nosaltres  no  l'erem,  la  família!  Erem  dos 
infeliços  sense  més  lligam  que'l  meu  amor  i  el 
teu  egoisme.  Tu  has  fet  morir  l'amor,  i  hem  que- 
dat deslligats  per  sempre. 

(Un  silenci.  Apareix  el  Criat  en  la  porta  del 
fons.) 

el  criat 

El  cotxe  s'espera. 

DON  PAU 

Ja  no's  necessita. 

DONYA  ISABEL 

Sí.  (A  l'Albert  i  la  Roser.)  Anem,  fills  meus! 
A  ser  feliços ! 

(Tots  tres  surten  pel  fons.  Don  Pau  els  mira 
aclaparat.  Quan  són  fóra  va  pausadament 
cap  a  la  taula,  s'asseu  i  posa'l  cap  entre  les 
mans  amb  profonda  desesperació.  Al  cap 
d'una  mica  cau  la  cortina.) 


Avinyonet  de  l'Empordà,  Octubre  1901 

Aquesta  obra  fou  estrenada  al  teatre  Romea  en  la 
primavera  de  1902,  poc  abans  d'acabar-se  la  tempo- 

tistes: Donya  Isabel,  Carme  Parreno;  Roser,  Dolors 
Delhom;  Donya  Paquita,  Adela  Clemente;  Tula,  Car- 
me Jarque;  Don  Pau,  Jaume  Virgili;  Albert,  Enric  Bo- 

